Vaksin Hepatitis B Untuk Bayi? Ini Sebabnya!

Berdasarkan Program Imunisasi Kebangsaan (NIP), suntikan vaksin hepatitis B akan diberikan kepada si manja sebelum
berusia setahun
. Namun apakah kepentingan dan manfaatnya buat bayi?

Untuk mendapatkan lebih banyak info tentang Keibubapaan, sila dapatkannya
di sini.

Suntikan imunisasi

Vaksin hepatitis B

Di Malaysia, suntikan hepatitis biasanya diberikan dalam 3 suntikan.

Suntikan imunisasi bayi bagi dos pertama ini akan diberi
sebaik sahaja dilahirkan
 dan akan melengkapkan 3 dos ketika
berusia 6 bulan
, di mana dos kedua diberikan selepas sebulan dilahirkan.

Dos hepatitis masa kelahiran adalah bahagian penting dalam mencegah penyakit jangka panjang kepada si manja dan juga penyebaran hepatitis B.

Tidak dinafikan dalam kesibukan menjaga
bayi baru lahir,
 ada ibu bapa terkadang lupa tarikh suntikan vaksin si manja.

Biasanya jika berlaku, kakitangan kesihatan boleh memberikan tarikh baru untuk mendapatkan vaksin hepatitis dos seterusnya tanpa perlu mengulangi siri vaksin.

Individu perlu divaksinasi

Individu disarankan mendapatkan vaksin hepatitis B

Pertubuhan Kesihatan Sedunia (WHO) mengesyorkan vaksin ini untuk diberikan sebagai suntikan imunisasi bayi dan kanak-kanak sehingga berusia 18 tahun.

Namun, individu dewasa juga perlu mempertimbangkan untuk mendapatkan suntikan vaksin ini jika masih mempunyai risiko dijangkiti hepatitis B, khususnya mereka yang termasuk dalam kumpulan berisiko tinggi.

Berikut senarai individu yang disarankan untuk menerima vaksin hepatitis B:

Semua bayi bermula sejak lahir

Semua kanak-kanak
 berumur <19 tahun yang belum diberi vaksin sebelum ini

Pasangan seksual yang terdedah kepada individu positif hepatitis B

Individu aktif secara seksual yang tidak menjalinkan hubungan monogami jangka panjang, contoh lebih daripada 1 pasangan dalam tempoh 6 bulan

Individu yang sedang melakukan rawatan untuk
penyakit kelamin

Lelaki yang bersetubuh dengan lelaki

Penghisap dadah suntikan

Isi rumah yang terdedah kepada individu positif hepatitis B

Pekerja kesihatan dan keselamatan awam yang berisiko terdedah kepada darah

Pesakit buah pinggang peringkat akhir – pra-dialisis, hemodialisis, dialisis peritoneal dan pesakit dialisis di rumah

Individu yang mengembara atau mengambil anak angkat dari negara dengan hepatitis B seperti Asia, Afrika, Amerika Selatan, Kepulauan Pasifik, Eropah Timur dan Timur Tengah

Individu dengan
penyakit hati kronik
, selain daripada hepatitis B – sirosis,
penyakit hati berlemak
 dan lain-lain

Individu dengan
jangkitan hepatitis C

Individu dijangkiti HIV

Individu dewasa berusia 19-59 tahun yang
menghidap diabetes

Baca juga:

https://wp.hellodoktor.com/keibubapaan/kesihatan-anak/vaksin/suntikan-vaksin-untuk-bayi/

Keperluan suntikan vaksin

Kenapa perlu mendapatkan suntikan vaksin hepatitis B?

Sudah tentu, kepentingan mendapatkan suntikan ini adalah untuk mencegah penyakit hepatitis B.

Hepatitis B adalah penyakit hati yang boleh menyebabkan jangkitan ringan yang berlarutan selama beberapa minggu atau boleh berkembang menjadi penyakit serius untuk seumur hidup.

Jangkitan hepatitis B akut

Penyakit jangka pendek yang boleh menyebabkan demam, keletihan, hilang selera makan, loya, muntah,
jaundis (mata atau kulit menjadi kuning,
 air kencing gelap dan pergerakan usus berwarna kelabu kecoklatan), dan sakit pada otot, sendi serta perut.

Tanpa suntikan vaksin hepatitis B boleh berlaku jangkitan kronik

Merupakan penyakit jangka panjang yang berlaku apabila virus hepatitis B kekal dalam tubuh individu.

Kebanyakan individu yang mengembangkan jangkitan kronik tidak mempunyai gejala tetapi ia masih sangat serius dan boleh menyebabkan
kerosakan hati (sirosis)
, kanser hati dan kematian.

Mereka yang dijangkiti secara kronik boleh menyebarkan virus hepatitis B kepada individu lain, walaupun diri tidak berasa atau kelihatan sakit.

Amnya, hepatitis B disebarkan melalui darah, air mani atau cecair badan lain yang dijangkiti virus dan memasuki ke tubuh individu sihat.

Cara jangkitan adalah termasuk:

Kelahiran –
wanita hamil
 menghidap hepatitis B boleh menularkan jangkitan kepada bayi

Berkongsi barang seperti pisau cukur atau
berus gigi
 dengan individu dijangkiti

Menyentuh darah atau luka terbuka pada individu dijangkiti

Melakukan seks dengan pasangan dijangkiti

Berkongsi jarum, picagari atau peralatan suntikan lain

Terdedah kepada darah pada jarum atau alat tajam lain

Usia turut memainkan peranan sama ada hepatitis B akan menjadi kronik atau tidak. Semakin muda seseorang dijangkiti virus, risiko untuk mendapat jangkitan kronik lebih tinggi.

Dianggarkan 9 daripada 10
bayi yang dijangkiti
 terus mengalami jangkitan kronik sepanjang hayat. Manakala 1 daripada 3 kanak-kanak yang dijangkiti  sebelum usia 6 tahun akan mendapat jangkitan hepatitis B kronik.

Sebaliknya, kebanyakan kanak-kanak lebih tua – berusia lebih 6 tahun dan individu dewasa yang dijangkiti virus ini akan pulih sepenuhnya dan tidak mengalami jangkitan kronik.

Mereka yang telah menerima suntikan vaksin hepatitis B adalah kebal seumur hidup daripada jangkitan ini.

Kesan sampingan

Kesan sampingan suntikan imunisasi bayi

Sesetengah bayi dan kanak-kanak akan mengalami kesakitan atau kepedihan di bahagian suntikan dan demam bersuhu rendah.

Pun begitu terdapat 1 kesan sampingan yang sangat jarang berlaku, tetapi serius.

Dianggarkan 1 daripada setiap 600,000 dos vaksin hepatitis B akan menyebabkan reaksi alahan teruk yang
disebut sebagai anafilaksis
.

Ia melibatkan gejala seperti bengkak mulut, kesukaran bernafas, tekanan darah rendah atau kejutan.

Anafilaksis biasanya berlaku dalam tempoh masa 15 minit selepas menerima suntikan. Walaupun ia boleh dirawat, keadaan tersebut masih agak menakutkan.

Bagi mengelakkan jangkitan kronik daripada berlaku, atas sebab itulah pentingnya untuk anak menerima suntikan imunisasi bayi sejurus selepas kelahiran.

Tindakan ini dapat memastikan
anak mendapat perlindungan seawal
 mungkin daripada dijangkiti hepatitis B, khususnya daripada individu yang tidak mengetahui bahawa mereka mempunyai virus tersebut dalam badan.

Jika mempunyai sebarang pertanyaan mengenai vaksin ini, berundinglah dengan doktor untuk lebih kepastian.


Sindrom Apert: Akibat Gangguan Genetik

Sindrom Apert adalah gangguan genetik yang mana tulang tengkorak yang tertentu bercantum lebih awal, yang dikenali sebagai kreniosinostosis
(
craniosynostosis
).  Cantuman awal ini menghalang tengkorak berkembang dengan normal sehingga mempengaruhi bentuk kepala dan muka bayi. Selain itu, beberapa jari kaki dan tangan juga akan bercantum, sindaktili (
syndactyly
).

Mutasi gen

Sindrom Apert disebabkan oleh mutasi jarang dalam satu gen. Gen-gen mutasi ini biasanya bertanggungjawab untuk mengawal tulang yang bercantum bersama pada masa yang sesuai semasa pertumbuhan. Dalam hampir semua kes, gen sindrom Apert kelihatan mutasi secara rawak. Bagaimanapun, hanya kira-kira satu daripada 65 ribu bayi dilahirkan dengan sindrom Apert.

Gangguan jarang ini mungkin diwarisi sebagai sifat dominan autosom. Ciri-ciri manusia, termasuk penyakit genetik klasik, adalah hasil daripada interaksi dua gen, yang diterima daripada bapa dan ibu.

Dalam gangguan dominan, satu salinan gen penyakit (diterima daripada ibu atau bapa) akan dinyatakan “mendominasi” gen normal lain dan mengakibatkan kewujudan penyakit. Risiko memindahkan gangguan dari ibu bapa yang terjejas kepada anak adalah 50 peratus untuk setiap kehamilan tanpa mengira jantina anak yang bakal dihasilkan. Risiko adalah sama untuk setiap kehamilan.

Simptom sindrom Apert

Kebanyakan ciri-ciri wajah sindrom Apert ini adalah daripada tulang belakang tengkorak yang bercantum sebelum masanya. Ini mengakibatkan perkembangan kepala menjadi tidak normal. Tengkorak dan pertumbuhan wajah tidak normal pada sindrom Apert menunjukkan simtom dan tanda-tanda:

Kepala panjang dengan dahi yang tinggi

Tengah muka yang tenggelam

Mata luas yang membonjol

Soket mata cetak menyebabkan masalah penglihatan

Hidung berparuh (
beaked nose
)

Rahang atas tidak berkembang menyebabkan gigi yang penuh/sesak dan masalah pergigian lain

Selain itu, tulang tengkorak yang bercantum awal juga mempengaruhi perkembangan otak iaitu menganggu perkembangan elektual. Manakala keupayaan kognitif bagi seseorang yang mempunyai sindrom Apert adalah daripada normal kepada
kecacatan intelek ringan atau sederhana.

Bagi cantuman jari tangan dan kaki pula ia adalah berbeza-beza dan sekurang-kurangnya tiga jari tangan dan kaki yang akan bercantum. Manakala dalam kes yang teruk semua jari tangan dan kaki boleh bercantum. Dalam keadaan kurang biasa, mereka yang mengalami keadaan ini berkemungkinan mempunyai jari tangan atau kaki tambahan (
polydactyly
).

Tanda-tanda dan simptom tambahan sindrom Apert termasuk kehilangan pendengaran, peluh yang luar biasa (
hyperhidrosis
), kulit berminyak dengan jerawat yang teruk, tompokan kehilangan bulu kening, cantuman tulang belakang di leher (
cervical vertebrae
), dan jangkitan telinga yang berulang boleh dikaitkan dengan pembukaan di lelangit mulut (
cleft
palate
).

Diagnosis

Dalam sesetengah keadaan, diagnosis sindrom Apert mungkin dicadangkan sebelum lahir (
prenatally
) oleh ujian khusus, seperti fetoskopi atau ultrasound. Semasa fetoskopi, endoskopi digunakn untuk memerhati janin dan dalam beberapa kes adalah untuk mendapatkan sampel janin atau tisu. Contohnya, untuk tujuan analisis DNA). Ultrasonografi janin adalah prosedur diagnostik tidak invansif yang menggambarkan gelombang bunyi yang digunakan untuk mencipta imej janin yang sedang berkembang.

Manakala dalam kebanyakan kes, diagnosis dibuat atau disahkan semasa kelahiran atau awal bayi berdasarkan penilaian klinikal yang menyeluruh, mengenal pasti penemuan fizikal yang khas, dan pelbagai ujian khusus seperti analisis DNA molekul.

 Teknik pengimejan lanjutan, seperti imbasan pengimejan tomografi (CT) atau pengimejan resonans magnetik (MRI), atau ujian diagnostik lain boleh digunakan untuk membantu mengesan atau mencirikan keabnormalan tertentu yang mungkin berkaitan dengan gangguan tersebut seperti ketidaknormalan rangka, gangguan pendengaran, kecacatan jantung kongenital, dan sebagainya).

Rawatan

Tanpa pembedahan, sekitar 85% daripada pesakit ini akan mengalami tekanan yang tinggi di dalam tengkorak yang membahayakan kesihatan otak. Pesakit biasanya memerlukan 2 hingga 3 pembedahan pada tengkorak untuk mendapatkan bentuk kepala normal dan merawat atau mencegah peningkatan tekanan.

Mereka biasanya memerlukan pembedahan untuk memindahkan bahagian tengah muka ke hadapan antara usia 5 hingga 8 tahun. Biasanya, mereka akan memerlukan pembedahan apabila rahang atas dan bawah berkembang sepenuhnya.

Hello Health Group
 tidak menyediakan nasihat perubatan, diagnosis, atau rawatan.


8 Tip Kurangkan Berat Badan

Mengurangkan berat badan  berlebihan sambil mengekalkan badan yang bertenaga tanpa keadaan kesihatan yang serius disebabkan oleh kekurangan nutrien memerlukan masa dan rancangan yang teratur. Hanya perubahan dalam gaya hidup harian anda sahaja boleh menghasilkan kesan yang berpanjangan untuk mendapatkan bentuk badan ideal anda.

Mengawal jumlah kalori setiap hidangan

Penurunan berat badan bermakna jumlah pengambilan kalori anda lebih rendah daripada jumlah kalori yang dibakar untuk digunakan bagi aktiviti harian anda. Dengan memberi perhatian kepada saiz hidangan, anda bukan sahaja boleh menurunkan berat badan dengan mudah tetapi juga boleh menikmati makanan atau makanan ringan kegemaran anda selagi mana tidak diambil dalam jumlah melebihi keperluan harian anda.

Minda yang positif

Walaupun mustahil untuk menikmati makanan pilihan anda kerana ia mungkin mengandungi terlalu banyak lemak dan karbohidrat, sekali gus merosakkan rancangan diet anda, menjadi optimis mengenai makanan sihat yang anda boleh makan adalah kunci kepada hasil yang stabil dan berpanjangan. Terdapat banyak pilihan di restoran atau cara masakan anda yang memberikan anda gaya hidup yang lebih sihat dalam menikmati hidangan kegemaran anda: menggunakan minyak semula jadi dalam jumlah yang sedikit, membakar dan bukannya menggoreng, snek berprotein tinggi, menggantikan mayonis, krim masam, susu berat dengan yogurt Yunani atau susu rendah lemak, dan lain-lain

Rekodkan pemakanan anda

Merekodkan pola pemakanan boleh membantu anda mengatur hidangan anda secara saintifik dengan cara yang paling optimum kerana ia menunjukkan tabiat makan harian anda yang baik dan buruk yang diambil tanpa sedar. Berdasarkan rekod tersebut, anda boleh mengekalkan tabiat positif tersebut dan membuang mana-mana tabiat yang kurang baik.

Bahagikan hidangan anda dalam hidangan kecil

Salah satu cara yang berkesan yang boleh mengelakkan anda daripada makan berlebihan adalah mengambil pelbagai hidangan setiap hari dalam bahagian yang sedikit bagi setiap hidangan. Tambahan pula, ia mungkin membantu merekod pengambilan gula dan kalori anda dengan lebih mudah. Selain itu, menggantikan snek berlemak dengan buah-buahan dan yogurt semasa lapar boleh membantu badan anda berfungsi dengan baik sepanjang hari tanpa rasa takut pengambilan lemak yang berlebihan.

Senaman berkala

Senaman sentiasa menjadi faktor yang membuat anda kekal sihat. Anda boleh bermula dengan aktiviti yang mudah seperti berjalan atau menaiki tangga dan kemudian beralih kepada sukan kegemaran anda seperti berenang, bermain ski, bola sepak, dan lain-lain Sebaliknya, adalah tidak mustahil untuk mempunyai program membakar lemak yang produktif tanpa perlu pergi ke gimnasium: 20 minit senaman kardio sehari, latihan kekuatan (squat, menyergap)).

Minum banyak air

Minum banyak air tidak hanya membantu rehidrasi diri dan mencegah pelbagai penyakit, ia juga merupakan satu cara untuk mengelakkan makan berlebihan kerana adalah lebih mudah bagi anda untuk menghilangkan rasa lapar dengan hanya segelas air.

Gunakan pinggan yang kecil

Terdapat perbezaan kalori yang besar antara bahagian yang kecil dan besar. Selain itu, anda boleh cuba menggunakan pinggan kecil atau sudu bayi kerana ia boleh memberikan anda tanggapan bahawa anda telah makan banyak.

Berkongsi pelan anda

Lebih mudah untuk mendapatkan motivasi apabila anda menjalankan pelan bersama sekumpulan orang. Sebagai contoh, perkongsian boleh mengurangkan jumlah pengambilan kalori dan kos; pergi ke gimnasium bersama-sama boleh menjimatkan kos jurulatih peribadi. Perkongsian boleh memberikan anda motivasi berganda tanpa perlu menggandakan kos.

Walaupun terdapat banyak terapi kosmetik yang boleh menurunkan berat badan, gaya hidup yang sihat adalah kaedah yang paling berkesan, bebas risiko dan tahan lama.


Bronkoskopi

Definisi

Apa itu Bronkoskopi?

Bronkoskopi adalah satu prosedur yang menggunakan tiub kecil dengan kamera dan cahaya pada akhirnya, memasukkan ke saluran udara anda untuk membantu doktor memerhatikan struktur dalaman saluran udara. Struktur-struktur yang akan diperhatikan oleh doktor biasanya tekak, tali vokal, larinks, trakea dan saluran udara yang lebih kecil di bawah.

Doktor sering mengarahkan anda ujian ini jika dia mengesyaki anda mempunyai penyakit di saluran pernafasan, paru-paru, atau mempunyai kelainan pada nodus limfa di dada. Dalam sesetengah kes, doktor boleh menjalankan prosedur untuk merawat penyakit tertentu, seperti aspirasi badan asing.

Mengapa Bronkoskopi dijalankan?

Anda akan disarankan untuk mempunyai bronkoskopi oleh doktor anda untuk:

Ketahui punca masalah pernafasan, seperti pendarahan, sesak nafas, atau batuk yang berpanjangan (kronik);

Ambil sampel tisu sementara ujian-ujian lain, seperti X-ray atau CT scan, menunjukkan masalah di dalam paru-paru atau nodus limfa di dada;

Mendiagnosis penyakit pulmonari dengan mengumpul tisu atau lendir (kahak) untuk ujian;

Mendiagnosis dan menentukan sejauh mana kanser paru-paru;

Keluarkan badan asing di saluran udara;

Semak dan merawat pembiakan tumor di saluran udara;

Mengawal pendarahan;

Rawat kawasan saluran udara yang sempit dan menyebabkan masalah;

Rawat kanser pernafasan dengan menggunakan isotop radioaktif (radioterapi dalaman).

Simptom-simptom

Apakah simptom-simptom Bronkoskopi?

Biasanya, bronkoskopi adalah prosedur yang selamat. Meskipun komplikasi jarang berlaku, doktor anda akan berbincang dengan anda mengenai risiko.

Terdapat beberapa sebab mengapa anda tidak dapat menerima prosedur ini, seperti: Anda mempunyai penyakit yang membuat anda tidak dapat melihat.

Selain itu, dalam beberapa kes, prosedur gagal dan tidak membawa manfaat kepada diagnosis kerana:

Sampel biopsi terlalu kecil, tidak cukup untuk diagnosis.

Kerana biopsi hanya mengumpul tisu dari kawasan kecil, kawasan lain dengan kanser boleh terlepas.

Bronkoskopi adalah prosedur yang agak selamat dan komplikasi jarang berlaku. Bagaimanapun, doktor akan memberitahu anda apa komplikasi yang boleh berlaku selepas prosedur. Ini termasuk:

Ketat di saluran udara, menyebabkan kesukaran bernafas;

Arrhythmia;

Menyebabkan radang paru-paru yang boleh disembuhkan dengan antibiotik;

Mengalami sakit tekak, batuk yang serak atau teruk;

Alahan.

Adalah penting untuk anda memahami risiko dan komplikasi sebelum menjalani pembedahan ini. Sekiranya anda mempunyai sebarang pertanyaan, sila berunding dengan doktor atau pakar bedah anda untuk maklumat lanjut.

Ketahui apa yang berlaku

Bagaimanakah saya bersedia untuk Bronkoskopi?

Anda perlu menyediakan perkara-perkara berikut sebelum menerima prosedur ini.

Jangan makan atau minum apa-apa 6 -12 jam sebelum prosedur

Jangan mengambil ubat seperti aspirin, ibuprofen atau antikoagulan lain sebelum prosedur. Tanya doktor anda bila anda patut berhenti mengambil ubat ini.

Mempunyai seseorang memandu anda ke hospital dan rumah.

Seseorang perlu melakukan kerja anda di syarikat, menjaga anak anda, kerana anda perlu berehat beberapa hari selepas prosedur.

Apa yang berlaku semasa Bronkoskopi?

Sekiranya perlu, doktor anda mungkin menentukan rawatan sedatif untuk membantu anda berehat.

Bronkoskopi biasanya mengambil masa kurang dari 15 minit. Doktor anda memasukkan tiub lembut ke bawah hidung dan paru-paru. Dia akan menggunakan bronkoskop untuk memeriksa saluran udara anda. Untuk mendiagnosis dengan lebih tepat, doktor mungkin melakukan biopsi untuk mencari kecederaan yang mencurigakan, selain itu doktor mungkin menyuntik sejumlah kecil cecair ke dalam paru-paru anda dan kemudian menghisapnya untuk melihat sel-sel yang diambil dari paru-paru.

Jika anda mempunyai sebarang pertanyaan atau kebimbangan, sila berunding dengan doktor atau pakar bedah anda untuk maklumat lanjut.

Pemulihan

Apa yang berlaku selepas Bronkoskopi?

Jika anda mengambil sedatif, kesannya akan hilang dalam masa 2 jam.

Kakitangan perubatan akan memberitahu anda apa yang ditemui semasa bronkoskopi dan berbincang dengan anda mengenai rawatan atau pemerhatian yang perlu. Inilah perkara yang perlu anda ingat:

Jangan makan atau minum apa-apa dalam masa 1-2 jam, sehingga anda boleh menelan tanpa tercekik. Kemudian anda boleh makan seperti biasa, bermula dengan menghirup air.

Tumpahkan semua air liur sehingga anda boleh menelan tanpa tercekik.

Jangan memandu selama sekurang-kurangnya 8 jam selepas prosedur.

Jangan merokok selama sekurang-kurangnya 24 jam.

Anda akan dapat kembali bekerja pada keesokan harinya, melainkan anda diarahkan dengan perkara lain.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Ada Masalah Hidung Tersumbat? Pakar Kongsi Tip Mudah, Sembuh Dengan Seks!

Cari cara legakan hidung tersumbat? Keadaan ini sudah pasti akan menjejaskan mood seharian kita semua!

Pun begitu, ia adalah antara kondisi yang sangat biasa berlaku kepada individu terutamanya ketika
dijangkiti demam, selesema atau flu.

Tidak lain tidak bukan, penawar hidung yang tersumbat dengan
sejenis mukus bernama hingus
 ini adalah dengan mengambil ubatan.

Namun tahukah anda bahawa ada pakar yang kata ia boleh dilegakan dengan hanya melakukan seks bersama pasangan tercinta? Jom ikuti artikel untuk tahu dengan lebih lanjut!

Apa maksud & punca hidung tersumbat?

Sebelum pergi dengan lebih mendalam lagi, wajarlah untuk kita tahu definisi sebenar kondisi ini terlebih dahulu.

Untuk pengetahuan anda, hidung tersumbat adalah satu kondisi di mana tisu dan salur darah yang terdapat dalam hidung membengkak ekoran keradangan.

Ia kemudiannya akan membuat lubang hidung anda berasa seperti tertekan dan tersekat dengan pembengkakan ini.

Kadangkala, ia turut akan disertai
sejenis mukus bernama hingus
, ini bergantung kepada keterukannya.

Hidung tersumbat mungkin didalangi oleh pelbagai pencetus termasuklah:

Jangkitan sinus

Jangkitan flu

Alahan

Selesema

Asma

Udara kering

Makanan pedas

Gangguan tidur

Bendasing di dalam hidung

Perubahan hormon

Pengambilan ubatan tertentu

Kehamilan

Stres

Asap rokok

Alkohol

Selain faktor risiko yang kami nyatakan di atas, segala
 kondisi kesihatan yang berkaitan dengan hidung
 juga boleh jadi salah satu punca hidung tersumbat.

Persoalannya, apakah yang boleh dilakukan untuk melegakan hidung yang dipenuhi dengan hingus ini?

Seks boleh jadi penawar legakan hidung tersumbat?

Terkejut dengan penyataan kami? Mari kita selami apa kata pakar ini!

Menurut Pakar Otolaringologis Michael Benninger dari Cleveland Clinic’s Head and Neck Institute di Amerika Syarikat, ubatan dan berehat adalah satu kaedah rawatan yang terbaik.

Pun begitu, ada satu lagi perkara yang kalian mungkin boleh cuba lakukan iaitu
mengajak pasangan melakukan hubungan seks
.

Buat anda yang mungkin belum tahu, di dalam hidung kita semua terdapat tisu lembut yang dinamakan sebagai ‘turbinates’.

Ia dipenuhi dengan salur darah yang berfungsi lebih kurang sama seperti ereksi zakar lelaki – boleh membengkak dan membesar.

Jika tisu lembut ini terjejas akibat pencetus-pencetus yang kami nyatakan di atas, maka kondisi hidung tersumbat boleh berlaku lantas
menyukarkan kalian untuk bernafas
.

Dengan seks yang boleh diumpamakan sebagai satu senaman tubuh badan, maka kadar adrenalin dalam tubuh akan meningkat dan salur darah kalian akan menyempit.

Kurang aliran darah ke dalam hidung anda akan mengurangkan keradangan ini lantas melegakan hidung yang tersumbat serta memudahkan anda untuk bernafas.

Adakah ia akan sentiasa berkesan?

Dr. Benninger kata kesannya tidak akan sama setiap kali kalian cuba melaksanakan kaedah ini dan ia sangat bergantung kepada posisi seks kalian berdua.

Sekiranya anda dan pasangan lakukan posisi seks dengan hanya berbaring menelentang, maka ia mungkin akan kurang berkesan ekoran efek daripada graviti.

Justeru adalah wajar untuk kalian cuba
bersenggama dengan posisi seks yang memerlukan kalian bergerak dengan lebih banyak dan aktif
.

Berapakah tempoh ia mampu bertahan?

Dr. Benninger turut menyatakan bahawa kesannya tidak akan kekal seperti mana pengambilan ubatan dan berehat.

Menurut perkiraan beliau, penderita hidung tersumbat yang melakukan seks mungkin akan lega sekitar 45 minit sehingga 1 jam sahaja.

Ini kerana
tubuh badan anda akan kembali seperti normal semula selepas orgasma seks
.

Hah, mudah kan untuk legakan hidung tersumbat!

Selain seks, apa lagi anda boleh cuba untuk legakan hidung tersumbat?

Ya, tidak dapat dinafikan bahawa seks adalah salah satu daripada alternatif yang kalian boleh cuba untuk melegakan kondisi ini.

Pun begitu, anda tidak harus hanya bergantung kepada kondisi itu semata-mata kerana ubatan adalah rawatan yang paling utama.

Sekiranya berjumpa dengan doktor, mereka mungkin akan menyarankan kalian untuk ambil ubatan berikut:

Spray nasal
 jangka masa pendek

Spray nasal
 jangka masa panjang

Oral antihistamines

Dalam pada itu, ramai pakar turut mencadangkan petua legakan hidung tersumbat adalah untuk kalian berehat dengan hanya berbaring dan tidur selepas memakan ubatan ini.

Akan tetapi, kenapa tidak kalian cuba melakukan
seks bersama pasangan yang sudah tentu banyak faedah
 yang lain juga bukan?

Cubalah taktik legakan hidung tersumbat ini!


Info Lengkap Tentang Air Mani Lelaki, Juga 5 Langkah Agar Sperma Sihat!

Sebenanrya, apa perkara yang kita perlu tahu tentang air mani lelaki? Jom baca artikel ini!

Untuk mendapatkan lebih banyak info tentang Kesihatan Seksual, sila dapatkannya
di sini
.

Dari manakah air mani lelaki terhasil?

Sperma terhasil daripada testikel
 dan terdiri daripada 2-5 peratus keseluruhan kandungan air mani.

Terdapat sekitar 20 – 100 juta sperma untuk setiap ml ejakulasi, dan memandangkan seorang lelaki boleh mengeluarkan sekitar 2 hingga 6 ml air mani, dianggarkan sekitar 600 juta sperma dikeluarkan bagi setiap ejakulasi yang berlaku.

Sperma turut menyukai suhu yang sejuk, iaitu sekitar 2 – 3 darjah lebih sejuk berbanding suhu tubuh badan. Suhu seperti itu hanya disediakan oleh testikel manusia.

Vesikel mani
(seminal vesicles)
adalah sepasang kelenjar yang terletak di bawah pundi kencing dan di sebelah vas deferens.
Inilah bahagian dimana kebanyakan air mani terhasil
 – sekitar 70% air mani terhasil daripada bahagian ini.

Kelenjar prostat pula terletak dibawah pundi kencing dan dihadapan rektum. Sekitar 25% daripada kandungan air mani terhasil daripada cecair yang dikeluarkan oleh prostat.

Cecair yang terhasil daripada prostat terdiri daripada asid fosfat, asid sitrik, kalsium, zink dan magnesium. Daripada jumlah ini, zink adalah yang paling produktif dan yang paling penting,
kerana ia membantu menstabilkan DNA sperma
.

Bagaimana ingin tahu jika air mani lelaki itu normal?

Air mani yang sihat pada
kebiasaannya berwarna putih atau sedikit kelabu
 dengan konsistensi seakan-akan jeli.

Air mani kebiasaannya mempunyai bau seperti bahan peluntur disebabkan oleh kandungan bahan alkali dalam komposisinya. Sifat alkali air mani ini adalah penting untuk melawan sifat keasidan alat kelamin wanita.

Sekiranya air mani anda keluar dengan berwarna merah atau sedikit kecoklatan, ianya mungkin disebabkan pembuluh darah yang pecah dan ianya tidak perlu dirisaukan.

Ini kerana dalam waktu sehari atau dua hari, air mani lelaki akan kembali kepada warnanya yang asal.
Darah di dalam air mani
 atau dikenali sebagai haematospermia adalah satu simptom yang membimbangkan bagi kesemua lelaki.

Walau bagaimanapun, adalah amat jarang untuk ia menjadi satu masalah yang serius.

Tetapi sekiranya
warna air mani lelaki tersebut tidak berubah
 dalam masa beberapa hari, ianya mungkin disebabkan oleh sebarang jangkitan, trauma atau juga kanser (kes yang amat jarang), dan anda dinasihatkan untuk berjumpa dengan doktor.

Apa maksud jika saya tidak keluar air mani lelaki?

Dry orgasm
 ialah satu keadaan di mana
seseorang lelaki mencapai klimaks seksual
 tetapi tidak berejakulasi. Keadaan seperti mampu menakutkan seseorang individu.

Bagi kebanyakan lelaki muda, ianya bukanlah satu masalah yang besar dan kadangkala ia disebabkan oleh orgasma yang berulang. Ia menyebabkan zakar kehabisan air mani untuk dikeluarkan lagi.

Walau bagaimanapun, bagi lelaki yang lebih berusia yang pernah menjalani pembedahan prostat, radioterapi atau
 sebarang rawatan di bahagian prostat
, ini mungkin memberi tanda
retrograde ejaculation
; satu keadaan di mana air mani lelaki memasuki pundi kencing dan bukannya keluar melalui zakar semasa orgasma.

Berkaitan air mani lelaki dan sperma…

Satu penyelidikan yang diterbitkan dalam jurnal
Fertility and Sterility
 pada tahun 2014 menyatakan, lelaki yang mempunyai tahap kesihatan yang rendah akan mempunyai tahap
kualiti dan kuantiti sperma yang rendah
.

Sebagai contoh, pengambilan alkohol secara berlebihan dan tabiat merokok boleh mengurangkan pengeluaran sperma, yang menyebabkan
seorang lelaki menjadi kurang subur
.

Selain daripada itu, tabiat pemakanan yang tidak dikawal yang menyebabkan obesiti turut memberi masalah kepada kualiti sperma.

Seorang lelaki yang berlebihan berat badan menghasilkan lebih banyak oestrogen daripada lemak yang turut menghalang pengeluaran sperma.

Kesihatan sperma bergantung kepada tiga perkara!

Kuantiti:
 Air mani lelaki yang keluar bagi setiap kali ejakulasi mengandungi sekurang-kurangnya 15 juta sperma bagi setiap mililiter. Sperma yang terlalu sedikit
menyukarkan untuk mendapatkan kehamilan
 memandangkan jumlah sperma yang perlu bergerak ke arah telur adalah sedikit.

Mobiliti:
 Untuk sampai kepada telur, sperma perlulah bergerak dan berenang ke bahagian serviks, uterus dan tibu fallopian wanita. Ia dipanggil sebagai motiliti, dan seseorang individu dikira subur sekiranya 40% daripada sperma bergerak.

Morfologi:
 Sperma yang normal mempunyai kepala yang berbentuk oval dan ekor yang panjang. Sekiranya seseorang individu mempunyai kuantiti sperma normal yang lebih banyak, maka ia dianggap sebagai subur.

Langkah untuk menghasilkan sperma yang sihat!

Terdapat beberapa cara yang boleh membantu menghasilkan sperma yang berkualiti. Antaranya:

Kekalkan berat badan yang sihat:
 kajian pernah mencadangkan bahawa
BMI yang semakin meningkat
 berkait rapat dengan penurunan jumlah sperma dan pergerakan sperma

Amalkan pemakanan sihat:
 lebihkan makan buah-buahan dan sayur-sayuran yang mana ia kaya dengan antioksida yang boleh meningkatkan kualiti kesihatan sperma. Kurangkan pengambilan minuman beralkohol dan banyakkan pemakanan makanan yang kaya dengan antioksida seperti kacang walnut.

Elakkan penyakit jangkitan seksual (STD)
:
 penyakit seperti chlamydia dan gonorrhea boleh menyebabkan ketidaksuburan dalam kalangan lelaki. Gunakan kondom setiap kali anda melakukan hubungan seksual atau kekal dengan hubungan bersama seorang pasangan sahaja

Pengurusan stres:
 stres boleh menurunkan fungsi seksual dan mengganggu hormon yang bertanggungjawab dalam penghasilan sperma.

Kerap melakukan aktiviti fizikal:
 bersenam dengan kerap boleh membantu meningkatkan tahap testosteron lelaki. Penyelidikan turut menunjukkan bahawa individu yang bersenam dengan kerap mempunyai tahap testosteron yang tinggi dan kualiti air mani yang lebih baik berbanding mereka yang tidak aktif.


Alamak! Banyaknya Bintik Hitam Dekat Muka, Ini Cara Berkesan Untuk Singkirkan Blackhead

Blackhead atau bintik hitam di muka adalah masalah kulit yang bukan sahaja berlaku kepada remaja tetapi juga terhadap orang dewasa.

Penyingkiran bintik hitam di muka boleh meninggalkan lubang pada kulit dan membuatkan anda kurang yakin. Walau bagaimanapun, terdapat pelbagai cara untuk bantu mengurangkan dan mencegah jerawat bintik hitam di muka ini.

Untuk mendapatkan lebih banyak info tentang Kesihatan Kulit sila dapatkannya
di sini.

Apa itu bintik hitam di muka?

Blackhead adalah sejenis
 jerawat yang biasanya muncul pada kawasan wajah seperti hidung, dahi, dan pipi.
Ia terdiri daripada plak sebum dalam folikel liang roma yang mengelap disebabkan pengoksidaan.

Cara untuk menghilangkan bintik hitam di muka:

#1. Tentukan jenis kulit

Jika mempunyai kulit berminyak, anda disarankan untuk memilih
produk penjagaan kulit yang betul.

Sesetengah orang mempunyai jenis kulit sensitif jadi mereka perlu memilih produk yang dibuat untuk jenis kulit tersebut.

Menggunakan produk penjagaan kulit yang tidak sesuai boleh menyebabkan penyumbatan liang yang menyebabkan blackhead.

#2. Mengewap

Sebelum menarik jerawat anda keluar, liang pori perlu dilonggarkan. Oleh itu, mengewap adalah langkah bijak untuk dilakukan sebelum mengeluarkan blackhead.

Didihkan air dengan sekeping lemon
 dan halia kemudian tuangkannya ke dalam mangkuk besar. Wapkan wajah anda dalam sepuluh hingga lima belas minit dengan menutup kepala untuk menghalang stim.

Namun, hati-hati kerana jika muka terlalu dekat dengan permukaan air boleh menyebabkan terbakar.

#3. Jangan memicit jerawat

Kebiasaanya orang yang memicit blackhead adalah untuk mengeluarkannya. Ini adalah cara yang salah untuk merawat kulit kerana memicit akan menyebabkan keradangan dan
jangkitan kulit.

Kaedah ini juga tidak akan menghalang blackhead untuk kembali.

#4. Rujuk doktor jika simptom makin teruk

Dalam sesetengah kes, anda harus memastikan kulit diperiksa oleh doktor. Faktor-faktor luaran seperti pencemaran udara atau sel-sel kulit mati bukan satu-satunya penyebab blackhead tetapi juga berpunca dari dalaman seperti hormon.

Doktor boleh melakukan pemeriksaan perubatan untuk mengetahui tahap keseriusan jerawat anda dan mencadangkan penyelesaian yang sesuai untuk kulit.

#5. Pastikan kulit bersih

Terdapat banyak cara untuk memastikan kulit sentiasa bersih bagi mengelakkan penampilan blackhead.

Basuh wajah apabila bangun dan sebelum anda tidur untuk membuang kumpulan minyak yang boleh
menyebabkan jerawat.

Sekiranya memakai solekan setiap hari, maka anda perlu menggunakan produk membersihkan alat mekap bagi memastikan kulit sentiasa bersih.

Penampilan fizikal adalah faktor penting dalam keyakinan diri. Oleh itu, sentiasa beringat untuk menjaga kulit anda daripada bintik hitam dan jerawat supaya kekal gembira dengan penampilan diri.


Jus Anggur Boleh Rawat Masalah Sakit Perut Flu, Berkesan Ke Kalau Minum?

Jus anggur adalah antara minuman yang dikatakan mempunyai banyak faedah pada kesihatan diri. Malahan, ada yang percaya minuman ini dapat membantu mencegah flu perut. Ingin tahu flu perut adalah penyakit apa? Teruskan membaca.

Namun, persoalannya, adakah apa yang dipercayai ini mempunyai kajian saintifik untuk mengesahkannya? Atau ia sekadar kepercayaan dari mulut ke mulut semata-mata?

Dalam artikel ini, anda akan mendapat jawapan sama ada jus anggur benar-benar mampu untuk melawan masalah sakit perut yang disebabkan bakteria ataupun tidak.

Flu perut adalah…

Mesti ada yang tertanya-tanya apa itu flu perut, kan? Adakah flu perut adalah sama seperti selesema biasa?

Flu perut atau dikenali sebagai
gastroenteritis virus
 adalah jangkitan usus dengan simptom seperti cirit berair, kekejangan abdomen, loya atau muntah.

Ada kalanya keadaan ini turut disertai dengan demam.

Cara paling lazim untuk mendapat masalah gastroenteritis virus ini adalah melalui hubungan dengan individu yang dijangkiti atau dengan memakan makanan atau air tercemar.

Bagi individu yang sihat, anda boleh pulih daripada jangkitan ini tanpa sebarang komplikasi.

Walaupun keadaan jangkitan ini dipanggil sebagai flu perut, tetapi umumnya, gastroenteritis tidak sama dengan
influenza
.

Simptom flu perut adalah…

Selesema sebenar (influenza) hanya akan mempengaruhi
sistem pernafasan
 anda – hidung, tekak dan paru-paru.

Sebaliknya, jangkitan gastroenteritis virus akan menyerang usus anda dan mengakibatkan munculnya tanda serta gejala seperti:

Cirit-birit berair, biasanya tidak berdarah. Jika mengalami
cirit-birit berdarah
, selalunya ia bermaksud anda mempunyai masalah jangkitan yang berbeza dan lebih teruk

Kekejangan dan sakit perut

Rasa mual atau muntah mahupun kedua-duanya

Sesekali diserang
sakit otot
 atau sakit kepala

Simptom flu perut adalah demam

Bergantung pada penyebabnya, gejala gastroenteritis virus mungkin muncul antara 1 hingga 3 hari selepas dijangkiti dan tahap jangkitan bermula daripada ringan ke parah.

Simptom yang dialami berlanjutan untuk tempoh 1 atau 2 hari. Tetapi kadang-kadang ia boleh berterusan selama 10 hari.

Kerana gejala yang serupa, timbul kekeliruan antara cirit-birit disebabkan jangkitan gastroenteritis dengan cirit-birit disebabkan oleh bakteria, seperti Clostridium difficile, salmonella dan E. coli atau parasit seperti giardia.

Teori mengenai jus anggur & gastroenteritis virus

Jadi adakah benar meminum jus anggur dapat membantu melawan sakit perut disebabkan jangkitan gastroenteritis virus ini?

Ada yang berpendapat bahawa jus anggur dapat membantu mengubah pH – tahap keasidan – asid perut sehingga menghentikan patogen, iaitu agen punca penyakit, daripada membiak dan membuatkan anda sakit.

Walau bagaimanapun, virus perut boleh membiak dengan banyak pada saluran usus anda, yang secara semula jadi mempunyai tahap pH lebih neutral.

Tidak kurang juga yang mempercayai bahawa jus anggur mempunyai sifat antivirus – biasanya dikaitkan dengan kandungan
vitamin C

di dalamnya.

Vitamin C
 adalah antioksidan kuat dengan sifat antivirus dan terbukti dapat meningkatkan imuniti tubuh.

Dalam satu kajian tabung uji mendapati bahawa vitamin C mematikan virus yang menyebabkan bakteria dalam perut dan menghalangnya daripada membiak.

Pun begitu, walaupun jus anggur mengandungi sejumlah vitamin C, tetapi ia bukanlah cara terbaik untuk memberikan nutrien ini kepada tubuh.

Ini kerana secawan 180 ml 100% jus anggur mengandungi 63% nilai harian untuk vitamin C
,
 manakala
sebiji oren
 besar mempunyai lebih 100% jumlah vitamin tersebut.

Bahkan, secawan 76 gram brokoli mentah dapat memberikan 85% vitamin C.

Jadi ini bermakna ada cara lain yang boleh membantu anda mendapatkan nutrisi vitamin C lebih banyak berbanding jus anggur dalam melawan flu perut.

Tiada sokongan mengatakan rawatan flu perut adalah jus anggur

Daripada hasil kajian khusus mengenai jus anggur tidak menemukannya sebagai cara terbaik untuk mencegah flu perut.

Walaupun jus anggur nampaknya menawarkan sifat antivirus, tetapi ia hanya ditunjukkan dalam kajian tabung uji – bukan ujian klinikal pada manusia.

Berdasarkan kajian tabung uji yang pernah dibuat menunjukkan jus anggur dapat mematikan virus tertentu dalam perut manusia.

Pun begitu, ia mungkin tidak berkesan jika diminum oleh seseorang individu.

Dalam kajian tabung uji lain
menggunakan ekstrak anggur
 dan infus menunjukkan bahawa sebatian pada kulit anggur, seperti natrium bisulfit, vitamin C, tanin, dan polifenol, boleh meneutralkan aktiviti virus.

Ada juga penyelidikan tabung uji mendedahkan bahawa ekstrak biji anggur dapat mencegah beberapa virus daripada membiak sehingga menyebabkan penyakit.

Walau bagaimanapun, minuman jus anggur yang diminum mungkin tidak memberikan kepekatan sebatian sebagaimana dalam kajian tabung uji.

Kesimpulannya, masih tiada bukti kukuh yang dapat menyokong pengambilan jus anggur sebagai kaedah berkesan untuk mencegah flu perut.

Kebanyakan kajian hanya dilakukan dalam tabung uji makmal, sedangkan masih banyak kajian terhadap manusia diperlukan untuk mengesahkan keberkesanannya.

Banyak cara lain

Ramai individu gemar meminum jus anggur kerana rasanya yang manis dan menganggap ia mempunyai manfaat perlindungan imun tubuh.

Tetapi malangnya, tiada bukti untuk mengesahkan cara berkesan untuk melawan bakteria punca flu perut adalah dengan mengambil minuman ini.

Terdapat banyak cara lain yang boleh membantu meningkatkan imun tubuh dan mengurangkan risiko terkena jangkitan gastroenteritis virus.

Antaranya adalah dengan
kerap mencuci tangan
, mengelakkan daripada berkongsi makanan dan perkakasan dapur seperti sudu dan garfu dengan individu lain.

Amalkan gaya hidup sihat dengan bersenam serta pengambilan diet pemakanan sihat dengan memperbanyakkan sayuran dan buah-buahan- ini juga antara cara yang boleh dilakukan.


Dulu Kena Ikut Asas Piramid Makanan, Sekarang MyPlate & Pinggan Sihat Malaysia?

Tahukah anda bahawa telah wujud pengganti piramid makanan yang bukan lagi merupakan satu saranan atau panduan
dalam hal diet dan pemakanan
? Jom baca artikel ini untuk tahu lebih lanjut!

Untuk mendapatkan lebih banyak informasi tentang Pemakanan Sihat, anda boleh
di sini
.

Asas piramid makanan

Sebelum diperkenal pengganti
piramid makanan terkini
, kita kena tahu yang lama dahulu.

Ia mengandungi lima kumpulan makanan utama,
ditambah lemak yang sihat
, berdasarkan apa yang menyumbang kepada diet yang sihat.

Aras bawah

Aras paling bawah mengandungi tiga kumpulan
 makanan berasaskan tumbuhan
:

Aras ini merupakan aras terbesar daripada piramid makanan, maka ia harus membentuk bahagian terbesar diet kita – sekitar 70%.

Makanan tumbuhan mengandungi pelbagai nutrien seperti vitamin, mineral dan antioksidan. Makanan ini merupakan sumber utama karbohidrat dan serat dalam diet kita.

Dalam kumpulan bijirin makanan
, pilih bijirin penuh, seperti beras perang, oat dan quinoa, dan mil penuh, gandum penuh atau bijirin tinggi serat untuk pemilihan roti, pasta dan bijirin.

Aras tengah

Aras tengah termasuk susu, yogurt, keju dan sebagainya serta daging, ayam, ikan, telur, kacang,
dan kumpulan kekacang
.

Makanan dalam kumpulan susu, yogurt, keju dan sebagainya menyediakan badan dengan kalsium dan protein, serta vitamin dan mineral lain.

Kumpulan makanan ini juga merujuk kepada
pilihan makanan bukan tenusu
 seperti soya, beras atau susu bijirin yang mempunyai sekurang-kurangnya 100mg per 100ml kalsium tambahan.

Pilih makanan ini dalam versi rendah lemah untuk mengehadkan kalori berlebihan daripada lemak tepu.

Makanan dalam bahagian daging
, ayam, ikan, telur, kacang, kumpulan kekacang adalah sumber utama protein.

Tetapi setiap makanan ini juga menyediakan campuran nutrien unik, termasuk iodin, zat besi, zink, vitamin B12 dan lemak sihat.

Anda patut menyasarkan untuk mempelbagaikan
pengambilan daging atau bukan daging
 daripada kumpulan makanan ini.

Aras atas

Aras atas merujuk kepada lemak yang sihat kerana badan memerlukan sejumlah kecil setiap hari untuk menyokong kesihatan jantung dan fungsi otak.

Maka memilih
makanan yang mengandungi lemak sihat
 dan bukannya makanan yang mengandungi lemak tepu dan lemak trans adalah perlu.

Pilih lemak poli tidak tepu dan lemak mono tidak tepu daripada sumber tumbuh-tumbuhan,
seperti minyak zaitun
, kacang dan biji benih.

Hadkan jumlah lemak tepu yang dimakan dan elakkan lemak trans.

Lemak yang sihat boleh diperolehi daripada makanan dalam kumpulan makanan lain,
seperti avokado
, kacang, biji benih dan ikan, jadi hanya sedikit tambahan daripada minyak yang diperlukan setiap hari.

Pengganti piramid makanan #1.
 MyPlate

MyPlate
adalah panduan nutrisi USDA yang dikeluarkan pada tahun 2011. Ia merupakan gambaran sebuah pinggan dan gelas yang mewakili 5 kumpulan makanan.

Pinggan itu dibahagikan kepada 4 bahagian untuk
buah-buahan, sayur-sayuran
, bijirin dan protein. Imej gelas tersebut pula
adalah untuk produk tenusu
.

Cadangan diet yang dikeluarkan oleh kerajaan persekutuan Amerika Syarikat telah banyak melalui perubahan sejak berdekad lalu.

MyPlate
yang diperkenalkan sebagai pengganti piramid makanan yang popular sejak awal tahun 1990-an dan dikemas kini pada tahun 2005.

Kini
MyPlate
mengesyorkan bahawa separuh makanan di dalam pinggan perlu terdiri daripada
buah-buahan dan sayur-sayuran
; 60% sayur-sayuran, dan biji-bijian dan protein dan ini termasuk sekurang-kurangnya 227 gram
makanan laut
 setiap minggu.

Produk tenusu disyorkan dalam jumlah yang kecil. Cadangan ini mungkin akan terus berubah dari masa ke masa dengan perkembangan dalam bidang sains pemakanan.

Pengganti piramid makanan #2. Pinggan Sihat Malaysia

Ramai yang mungkin mengetahui tentang promosi Piramid Makanan Malaysia yang telah dihasilkan satu ketika dahulu.

Inisiatif ini bertindak sebagai panduan dalam
penyediaan makanan seimbang
 dan menekankan jumlah makanan bagi setiap kumpulan makanan.

Kesinambungan daripada usaha ini, Kementerian Kesihatan Malaysia telah melancarkan pula inisiatif Pinggan Sihat Malaysia (PSM) sebagai alat komunikasi yang lebih berkesan.

Ia penting untuk menterjemahkan saranan daripada Panduan Diet Malaysia sebagai pengganti piramid makanan dalam usaha membantu rakyat Malaysia mengamalkan
tabiat makan secara sihat
 dengan merancang hidangan harian mereka.

Kelebihan pengenalan PSM ini adalah ianya merupakan alat visual yang berupaya untuk memberikan gambaran yang jelas tentang jumlah makanan.

Dalam pada itu, pecahan nutrien makro dan mikro dalam sesuatu hidangan juga dapat diketahui demi mencapai maksud
makanan seimbang dan sihat
.

Terbaharu, telah muncul pula saranan makanan
secara suku-suku separuh
. Jadi, mana satu yang anda patut pilih dan patuh ya?


Isteri Sedang 'Period', Jangan Risau, Puaskan Nafsu Si Dia Dengan 4 Teknik Asmara Ini

Seks adalah antara perkara yang paling penting dan perlu buat semua pasangan suami isteri. Persoalannya, bagaimana pula jika isteri sedang datang bulan? Usah khuatir, ada cara melayan suami ketika haid yang halal!

Ini menunjukkan bahawa
hubungan seks harus dilakukan dengan kerap dan hebat
 agar tiada mana-mana pihak yang tidak berpuas hati dengan kehidupan di ranjang kelak.

Jom sama-sama kita ikuti artikel ini untuk mengetahui cara melayan suami ketika haid dengan lebih lanjut.

Untuk mendapatkan lebih banyak info tentang Kesihatan Seksual, sila dapatkannya
di sini.

Apa hukum senggama ketika sedang datang bulan?

Sebelum pergi dengan lebih mendalam lagi, wajarlah untuk kita belajar tentang perkara penting ini terlebih dahulu.

Seperti mana yang kebanyakan kita sudah tahu, individu yang beragama Islam dilarang untuk
melakukan hubungan seks (penetrasi zakar ke dalam faraj) semasa sedang haid
.

Pun begitu, ini tidak bermakna kalian berdua langsung tidak boleh bermesraan kerana terdapat kelonggaran di sini.

Kelonggaran yang dimaksudkan adalah kita dibolehkan untuk melakukan perkara untuk memuaskan nafsu syahwat dengan lapik dan tidak menyentuh bahagian antara pusat dengan lutut.

Sebabnya mudah sahaja, kerana darah haid itu adalah kotor dan termasuk dalam kategori najis pertengahan (mutawasitah).

Dalam erti kata yang lebih mudah, suami tidak boleh memasukkan zakar ke dalam faraj isteri namun boleh menikmati tubuh badan dengan lapik kecuali bahagian antara pusat dengan lutut.

Pun begitu, kebanyakan ahli ulama tidak menggalakkan perkara ini kerana ia boleh
merangsang nafsu syahwat lantas membawa kepada persetubuhan
.

Apa risiko berasmaradana ketika sedang haid?

Baiklah, sekarang kita sudah tahu penetrasi zakar ke dalam faraj adalah dilarang sama sekali dan hanya ‘ringan-ringan’ dibolehkan tanpa menyentuh bahagian antara pusat dengan lutut.

Pun begitu, kami tidak menggalakkan pasangan suami isteri melakukan seks ketika datang bulan kerana ia boleh mendatangkan dosa bagi yang beragama Islam dan pelbagai kesan negatif yang lain.

Buat yang bukan beragama Islam, pilihan terletak di tangan anda.

Persoalannya, apa cara melayan suami ketika haid yang boleh diamalkan oleh isteri?

Meskipun ia tidak digalakkan, masih ada pasangan yang melakukan penetrasi zakar ke dalam faraj ketika sedang datang bulan.

Haruslah kalian tahu bahawa ia memang boleh dilakukan secara praktikal namun sangat kotor dan mungkin agak kurang selamat.

Berikut adalah keburukan seks semasa haid:

Seks yang serabut ekoran darah boleh mengotorkan katil, tilam dan cadar

Tampon yang digunakan boleh masuk ke dalam lubang faraj
 jika terlupa keluarkan dahulu

Penyebaran penyakit jangkitan kelamin (STD)
 seperti HIV, HPV, hepatitis dan lain-lain

Kegelisahan
 dan pelbagai lagi kondisi kesihatan berkaitan kecelaruan mental

Oleh itu, isteri sila fikirkan semula sebelum setuju dengan permintaan suami ya?

Semak kitaran haid dan tempoh ovulasi anda dengan menggunakan Kalkulator Kesuburan
di sini.

Ini cara melayan suami ketika haid yang boleh dicuba!

Adakah ini bermaksud isteri langsung tidak boleh bercanda dengan suami ketika
sedang datang bulan?
 Jawapannya mungkin ya atau mungkin tidak.

Adalah sangat disarankan untuk kalian mengelakkan penetrasi zakar ke dalam faraj seperti mana yang dituntut oleh aspek agama, keselamatan dan kesihatan.

Namun ia tidak bermakna anda perlu membiarkan suami anda kecewa. Masih ada beberapa perkara yang boleh kalian berdua lakukan.

Isteri boleh cuba cara melayan suami ketika haid yang berikut:

#1. Seks oral

Jangan silap kerana suami tidak boleh sesekali melakukan seks oral terhadap faraj isteri ya!

Sebaliknya, si isteri boleh memasukkan zakar ke dalam mulut untuk mengeluarkan air mani si suami.

Adakah anda boleh menelannya?
Sila baca artikel kami yang membicarakan khas tentang perkara ini.

#2.
Handjob

Selain seks oral
, isteri juga boleh menggunakan tangan sendiri untuk bermain-main
dengan zakar suami
.

Sama seperti perbuatan beronani, lakukanlah urutan dan belaian manja sehingga mereka mencapai klimaks.

#3.
Titsjob

Bukan itu sahaja, isteri juga boleh
menggunakan payudara
 sebagai tempat untuk suami mendayung alat sulit.

Perbuatan ini tentu sahaja mengasyikkan dan tidak akan menyentuh langsung bahagian antara pusat dan lutut.

#4. Seks anal

Untuk pengetahuan anda,
 seks anal adalah perbuatan yang menjadi perdebatan dalam kalangan ramai pakar
.

Ini kerana ia memerlukan suami memasukkan zakar ke dalam lubang dubur isteri, yang sudah tentu sedia kotor tambah lagi dengan lelehan darah haid ke kawasan tersebut.

Malahan juga, agama Islam melarang sama sekali pasangan suami isteri untuk melakukan seks luar tabii ini.

Sudah dapat jawapannya? Kini anda telah tahu cara melayan suami ketika haid. Maka para isteri di luar sana silalah cuba gunakan cara melayan suami ketika haid ini selepas mempertimbangkan kesemua faktor yang kami senaraikan ini ya!


Wah! Kita Boleh Derma 4 Organ Ini Semasa Masih Hidup

Derma organ sering dikaitkan dengan individu yang sudah meninggal dunia. Namun, tahukah anda bahawa ada beberapa organ badan yang boleh didermakan semasa kita masih hidup.

Apakah organ tersebut
? Teruskan pembacaan anda.

Apa itu derma organ?

Pemindahan organ manusia
 pertama yang berjaya adalah pada tahun 1954 melibatkan buah pinggang.

Tidak lama selepas itu, prosedur ini mula dikembangkan ke organ lain seperti hati, jantung, pankreas, paru-paru, dan usus. Hari ini, ribuan individu menderma dan menerima organ setiap tahun.

Walaupun derma organ banyak berlaku dalam kalangan individu yang sudah tidak bernyawa, ia juga boleh dilakukan semasa masih hidup.

Ini adalah kerana sebahagian fungsi organ ini boleh diambil alih oleh pasangan organ tersebut (buah pinggang) atau ia boleh berkembang semula (hati).

Namun, hanya sebahagian organ boleh didermakan semasa hidup. Apakah organ tersebut?

Derma organ semasa hidup- 4 bahagian tubuh yang boleh didermakan

1. Buah pinggang

Buah pinggang ialah organ paling kerap didermakan di dunia.
 Lebih 90% dari 21,500 individu di Malaysia yang memerlukan pendermaan organ adalah melibatkan buah pinggang.

Organ ini boleh didermakan semasa masih hidup kerana terdapat 2 buah pinggang dalam setiap individu normal. Memberi salah satu darinya tidak akan membuatkan seseorang mati. Buah pinggang berbaki tersebut boleh mengambil alih fungsi organ yang didermakan.

Sebab utama pesakit memerlukan buah pinggang ialah penyakit buah pinggang kronik (CKD) disebabkan diabetes. Tanpa pemindahan organ, mereka perlu bergantung dengan mesin dialisis seumur hidup.

2. Hati

Hati mempunyai karakter istimewa yang membuatkan ia boleh didermakan semasa penderma masih hidup walaupun tidak mempunyai pasangan.

Organ terbesar di dalam abdomen ini mempunyai potensi untuk berkembang semula apabila dibuang sebahagian darinya. Sebahagian dari hati (40% hingga 60%) penderma akan dipotong untuk diberikan kepada penerima. Dalam tempoh setahun, saiz hati tersebut akan kembali hampir kepada asal.

Antara keadaan yang memerlukan pemindahan hati ialah penyakit autoimun seperti
primary biliary cholangitis (PBC).

3. Paru-paru

Meskipun paru-paru tidak mempunyai potensi untuk berkembang semula seperti hati, ia juga boleh didermakan dalam sesetengah kes, paling kerap ialah
penyakit pulmonari obstruktif kronik (COPD)
.

Paru-paru terdiri dari beberapa cuping, 3 di sebelah kanan dan 2 di sebelah kiri. Salah satu dari cuping ini boleh didermakan.

4. Usus

Prosedur pemindahan usus sangat jarang dilakukan. Namun, ia tetap ada dalam kes tertentu seperti usus terlalu pendek sejak lahir.

Kesimpulannya, jika anda berhasrat ingin mendermakan organ badan anda, dapatkan nasihat daripada doktor pakar terlebih dahulu.


Jangan Bagi Sebarangan Kuih Pada Anak! Ini 12 Tanda Si Manja Alami Alahan Telur

Adakah anak yang mempunyai alergi protein telur akan mengalami ruam pada badan dan muka? Ini 12 tanda anak alergi makanan yang ibu bapa perlu tahu. Jom periksa si manja sekarang!

Baca lebih lanjut tentang Keibubapaan
 di sini.

Memahami masalah alergi protein telur

Alahan telur atau alergi protein telur ialah reaksi tindak balas badan terhadap telur dan makanan yang mengandungi telur.

Badan akan memberi tindak balas seumpama telur adalah bahan berbahaya.

Situasi ini akan menyebabkan badan menghasilkan antibodi untuk melawan protein telur. Antibodi ini akan
merangsang sistem imun badan
 untuk mengeluarkan bahan kimia.

Keadaan ini pada akhirnya akan
 mengembangkan tanda anak alergi
 makanan seperti alahan telur.

Faktor risiko wujudnya alergi protein telur

Jika anda atau pasangan mempunyai alahan ini, maka berkemungkinan besar si manja juga akan mengalami keadaan yang sama.

Terdapat beberapa faktor boleh meningkatkan risiko untuk mengembangkan alahan ini, seperti:

Dermatitis atopik

Kanak-kanak dengan kulit jenis ini adalah lebih berisiko dan
cenderung untuk mengalami alahan makanan
 berbanding mereka yang tidak mempunyai masalah kulit.

Sejarah keluarga

Anda berisiko tinggi untuk mengalami alergi makanan jika salah seorang atau kedua-dua ibu bapa
menghidap asma
, alahan makanan atau
jenis alahan lain seperti ekzema.

Usia

Keadaan alahan ini adalah 1 yang biasa dalam kalangan kanak-kanak. Seiring pertambahan usia, sistem pencernaan akan menjadi matang dan reaksi alahan semakin kurang berlaku.

Mengenali puncanya

Reaksi berlebihan sistem imun adalah punca kepada alergi makanan
. Alahan telur berlaku kerana sistem pertahanan badan keliru dan menganggap protein telur sebagai berbahaya.

Jadi, jika anda atau anak bersentuhan dengan protein telur, sel sistem antibodi badan akan mengesan dan memberi isyarat kepada sistem imun untuk melepaskan histamin dan bahan kimia lain. Ia sekali gus menyebabkan wujudnya tanda dan simptom alahan.

Sama ada putih atau kuning telur, kedua-duanya mengandungi protein yang boleh mengakibatkan alergi. Tetapi biasanya alahan kepada putih telur paling biasa untuk berlaku.

Bagi bayi yang menyusu juga cenderung
mengalami alahan kepada protein
 telur ini jika ibu yang menyusu badan memakan telur.

12 tanda bayi alergi makanan

Tanda dan gejala alergi protein telur pada bayi dan kanak-kanak boleh jadi sama seperti penyakit konvensional. Simptom mungkin akan kelihatan selepas beberapa minit hingga sejam.

 Kegatalan kulit

Wujud benjolan, tompokan atau ruam merah yang menyebabkan rasa gatal yang ringan hingga kronik. Komplikasi keadaan ini boleh menyebabkan ekzema.

 Bengkak bibir

Anda mungkin akan menyedari bengkak pada bibir dan juga lidah si kecil.

 Mata merah

Anak dengan alergi makanan mungkin akan mengalami mata yang merah disertai dengan rasa gatal, bengkak serta pengeluaran air mata secara berlebihan.

 Hidung tersumbat

Adakalanya, alahan ini juga boleh menyebabkan hidung menjadi tersumbat. Selain itu akan wujud hingus, kemerahan dan kegatalan pada bahagian hidung.

 Bengkak pada tekak

Keadaan ini mungkin sukar untuk dilihat, tetapi boleh dikenal pasti apabila anak menunjukkan rasa tidak selesa atau kesukaran untuk menelan.

 Sakit perut

Anak yang mengalami alergi makanan mungkin akan berdepan dengan situasi kesakitan pada perut atau mengalami cirit-birit.

 Muntah dan loya

Sesetengah kanak-kanak dan bayi akan kelihatan tidak selesa kerana rasa mual yang berterusan. Keadaan ini cenderung menyebabkan mereka muntah.

 Sesak nafas

Jika si manja mengalami alahan makanan, mereka akan berdehit dan bernafas dengan cepat. Sekiranya berterusan, masalah asma mungkin boleh terjadi.

 Denyutan jantung

Anak yang diserang alergi protein telur akan berdepan situasi denyutan jantung yang lemah, sekali gus menyebabkan rasa pening kepada mereka.

 Kegelisahan

Anak anda mungkin akan
diserang gangguan kegelisahan
 dan secara tiba-tiba mereka mungkin akan pengsan.

 Demam

Alahan makanan yang dialami boleh menyebabkan si manja mengalami peningkatan suhu badan. Keadaan ini sering disertai dengan simptom lain yang dinyatakan di atas.

 Anafilaksis

Dalam tindak balas alahan yang melampau,
anak anda mungkin akan mengalami kejutan anafilaksis
. Ia adalah 1 keadaan yang boleh mengancam nyawa.

Terdapat beberapa gejala yang mungkin berlaku:

Kesakitan kronik pada abdomen sehingga berlaku kekejangan otot

Pembengkakan otot tekak yang menyekat saluran udara dan menyukarkan pernafasan

Peningkatan kadar denyutan jantung dan nadi

Peningkatan nadi mendadak secara tiba-tiba diikuti dengan penurunan tekanan darah drastik. Ia boleh menyebabkan anak mengalami pening kerana kekurangan darah yang dipam ke otak dan boleh menyebabkan mereka tidak sedarkan diri

Anafilaksis boleh menyebabkan kematian dan memerlukan pemerhatian perubatan yang segera!

Pemeriksaan doktor

Anda harus memahami alergi protein telur adalah berbeza dengan kepekaan (sensitiviti) atau intoleransi.

Walaupun tindak balas yang berlaku hampir sama tetapi dalam hal berkaitan kepekaan makanan kesannya lebih perlahan dan lebih ringan.

Namun yang pasti, alergi atau kepekaan makanan berkait rapat dengan sistem imun. Manakala
intoleransi makanan pula berhubung dengan sistem gastrousus
.

Jika wujud keraguan atau kebimbangan tentang keadaan anak, sebaiknya lakukan pemeriksaan untuk menentukan keadaan tepat.


Siapa Kata Berbadan Dua Tidak Boleh Berjimak? Ini Tip Senggama Ikut Trimester

Bolehkah melakukan hubungan seks semasa mengandung? Adakah ia boleh mendatangkan bahaya kepada kandungan?

Ini panduan senggama yang perlu anda ketahui.

Untuk mendapatkan lebih banyak info tentang Kehamilan, sila dapatkannya

di sini.

Selamatkah melakukan seks semasa mengandung?

Walaupun anda dan pasangan mungkin berasa bimbang, namun hubungan seks adalah perkara semula jadi dan boleh dianggap sebagai sebahagian daripada proses kehamilan normal.

Penetrasi dan persetubuhan yang berlaku tidak akan mendatangkan bahaya kepada bayi.

Ini kerana bayi dalam kandungan dilindungi oleh abdomen dan dinding otot rahim.

Malahan
bayi juga mendapat perlindungan daripada cecair amniotik dalam ketuban
.

Jadi jangan hindari hubungan intim jika ada keinginan.

Selari dengan perubahan hormon dalam badan, anda mungkin akan mendapati keinginan seksual untuk mengadakan seks semasa mengandung datang dan pergi.

Ini 1 keadaan yang normal ketika sedang berbadan dua.

Panduan senggama ketika hamil

Ini bermakna hubungan intim ketika hamil tidak salah dan tidak berbahaya, cuma perlu mengetahui cara yang betul.

Jadi berikut panduan senggama untuk 3 trimester kehamilan agar anda berasa selamat dan paling penting, puas ketika bersama:

Seks semasa mengandung trimester 1

Pada trimester pertama, anda
mungkin akan berdepan kesukaran untuk melakukan hubungan intim apabila mengalami loya akibat mabuk pagi yang teruk
. Anda tidak keseorangan.

Malahan kebanyakan wanita, turut berdepan masalah mual dan muntah hampir sepanjang hari.

Ini mungkin berpunca daripada tindak balas hormon kehamilan hCG (
human chorionic gonadotropin
).

Hormon estrogen dan progesteron juga memainkan peranan dalam perubahan ini dengan memperlahankan proses pencernaan badan anda.

Keletihan yang dialami juga menyebabkan keinginan untuk bersama juga terbang melayang.

Sekiranya anda ingin bersenggama, mungkin anda boleh lakukan sedikit perubahan waktu. Seperti bersetubuh sebelum tidur berbanding pada waktu pagi.

Keinginan bersama memuncak

Perubahan yang berlaku semasa kehamilan turut boleh
memberikan kesan kepada libido wanita
.

Jika ini yang berlaku, anda adalah antara yang bertuah.

Jangan lupa ucapkan terima kasih kepada hormon kehamilan, bersama peningkatan darah pada labia, kelentit dan faraj
kerana membuatkan anda berasa lebih sensitif.

Keadaan ini sekali gus dapat meningkatkan orgasma.

Risiko keguguran?

Usah bimbang, hubungan seksual yang dilakukan ketika hamil adalah selamat, walaupun pada 12 minggu pertama kehamilan.

Bagaimana kalau pasangan anda khuatir akan mendatangkan bahaya kepada bayi?

Ia adalah 1 perasaan normal untuk dialami kebanyakan bakal bapa.

Yakinkan kepadanya bahawa bayi dalam kandungan adalah selamat dan jauh daripada capaian zakarnya.

Seks semasa mengandung trimester 2

Pada tempoh ini, kalian berdua mungkin ingin mengetahui posisi seks yang selamat untuk dilakukan ketika bersama.

Jika tidak berdepan sebarang masalah kesihatan, terdapat pelbagai posisi bersetubuh yang selamat untuk dicuba.

Senggama ketika mengandung adalah mengenai mencuba dan mengetahui kesilapan.

Panduan senggama berkaitan 3 posisi seks yang sesuai:

 Posisi sisi

Sama ada anda bersemuka atau
spooning
, posisi ini dikatakan terbaik kerana perut anda berada dalam keadaan selesa dan mendapat sokongan yang diperlukan.

Malahan penetrasi yang berlaku juga tidak akan begitu dalam semasa melakukan gaya ini.

 Posisi
missionary

Jika anda mahukan pasangan untuk berada di atas, pastikan si dia menyokong beratnya dengan tangan dan tidak memberikan bebanan kepada anda.

Pastikan seks yang dilakukan pada posisi ini berjalan dengan cepat dan pantas.

Ini kerana selepas bulan ke-4, anda tidak digalakkan untuk memberikan bebanan berlebihan kepada belakang badan.

 Posisi
cowgirl

Melakukan seks pada kedudukan ini dianggap terbaik untuk trimester pertama dan kedua.

Pada posisi ini, anda mempunyai kelebihan untuk mengawal aksi seks yang dilakukan.

Selamatkah jika melakukan seks oral?

Seks oral adalah selamat untuk dilakukan ketika mengandung. Cuma pastikan pasangan anda tidak menghembuskan udara ke dalam faraj.

Walaupun jarang berlaku, tindakan tersebut boleh menyebabkan embolisme udara menyekat saluran darah dan berisiko mengancam nyawa.

Malahan, jika anda tertelan air mani semasa hamil juga tidak mendatangkan bahaya
.

Mengalami kekejangan ketika seks

Jangan risau, ia adalah 1 ketidakselesaan normal yang berlaku kerana peningkatan aliran darah ke bahagian pelvis semasa hamil dan pergerakan biasa organ seksual ketika seks.

Ia juga kerana kontraksi normal rahim selepas bersetubuh.

Seks semasa mengandung trimester 3

Seandainya terdapat cecair mengalir pada payudara, ia dikenali sebagai kolostrum
.

Ia adalah susu badan yang mula dihasilkan pada trimester ke-3.

Rangsangan seksual yang berlaku boleh mendorong payudara untuk mengeluarkannya.
Usah terkejut.

Ini adalah sebahagian daripada persediaan badan untuk menerima kedatangan bayi.

Berlaku sedikit pendarahan?

Bertenang! Bahagian bukaan rahim – serviks – menjadi lembut dan melekit semasa hamil.

Jadi tompokan darah yang kecil mungkin akan muncul, khususnya melibatkan penetrasi dalam ketika seks di penghujung kehamilan.

Pendarahan juga boleh berlaku pada ketika seks pada awal kehamilan
. Ia tidak berbahaya.

Namun anda boleh mendapatkan pandangan doktor jika ada kebimbangan.

Seks adalah selamat

Melakukan seks semasa mengandung, tanpa mengira trimester kehamilan dianggap sebagai seks yang selamat dan sebahagian daripada proses hamil.

Dalam kebanyakan kes, posisi seks semasa senggama tidak mendatangkan bahaya.

Cuma sesetengah gaya bercinta yang anda lakukan bersama pasangan mungkin akan menyebabkan ketidakselesaan seiring dengan tumbesaran perut anda.


Menderita Kerana Migrain? Ini 5 Tip Mudah MENCEGAH Serangan Migrain Dari Berulang!

Tanpa disedari, memang ramai orang di dunia ini yang mengalami migrain. Jika anda
 penderita migrain, jom ketahui apa cara mencegah migrain.

Berikut kami senaraikan 5 cara mudah untuk memastikan serangan migrain yang anda alami tidak berulang kembali.

Cara Mencegah Migrain #1 – Mula Rekod Rutin Harian Anda Dalam Jurnal

Tiada siapa yang kenal diri anda melainkan diri anda sendiri. Sebab itu, anda perlu rekod setiap rutin harian sebagai salah satu petua mengelak migrain dari berulang.

Mulakan dengan mengenal pasti kekerapan dan berapa teruk serangan migrain yang dialami.

Ini sangat membantu untuk anda menjangka kemungkinan serangan yang seterusnya, lantas membantu anda mengelaknya.

Kemudian, fokus pula pada pengambilan makanan dan minuman. Antara
 makanan yang dikenali sebagai pencetus migrain adalah kafein, alkohol, coklat, keju dan daging, serta
monosodium glutamate (MSG).

Catat semua pengambilan makanan seharian anda untuk mencipta diet yang lebih sihat. Jika anda mengambil preskripsi ubatan untuk migrain atau penyakit lain, catatkannya juga.

Ia kerana sesetengah ubatan boleh mendatangkan kesan sampingan, termasuklah migrain atau sakit kepala.

2 – Awasi Perubahan Hormon Tubuh Badan

Hormon juga memainkan peranan penting dalam serangan migrain, terutamanya buat wanita. Kebanyakan wanita akan mengalami migrain ketika atau sebelum menstruasi berlaku.

Disebabkan itu, sangat penting untuk wanita memahami kitaran menstruasi mereka sebagai cara mencegah migrain secara efektif.

Tidak dilupa, wanita juga perlu berhati-hati dengan diet pemakanan dan tabiat senaman sepanjang datang haid.

Selain itu, pengambilan pil perancang kehamilan serta terapi penggantian hormon juga boleh menjejaskan kekerapan dan keterukan migrain.

Pil perancang kehamilan berkait rapat dengan ketidakstabilan hormon estrogen
 dalam tubuh badan wanita. Jadi, pengambilannya perlu dikawal dengan nasihat dari doktor.

Makan Dan Tidur Dengan Secukupnya, Ini Petua Mengelak Migrain #3

Kurang tidur tidak bagus untuk tubuh pada jangka masa panjang. Ia menjejaskan fungsi tubuh serta mengganggu konsentrasi dan motivasi bekerja.

Tidur lebih dari waktu yang paling disyorkan iaitu sekitar 7-8 jam sehari juga boleh jadi punca migrain.

Ini kerana waktu tidur yang tidak stabil akan menyebabkan keletihan sekali gus mengakibatkan anda terlebih tidur.

Salah satu dari cara mencegah migrain adalah cuba tidur dan bangun pada waktu yang sama setiap hari bagi memastikan anda mendapatkan rehat yang cukup.

Begitu juga dengan pemakanan.
Berpuasa atau mengabaikan hidrasi juga boleh mencetuskan migrain.

Bagi mencegahnya, anda disarankan untuk makan satu jam selepas bangun tidur. Selepas itu, makan secara sihat setiap tiga atau empat jam untuk memastikan anda sentiasa kenyang sepanjang hari.

Dalam masa yang sama, pastikan anda kekal berhidrasi sepanjang hari. Mungkin dua liter air putih adalah ideal, namun pastikan anda tidak terlebih minum air pula untuk mengelak masalah lain.

4 – Jauhi Bunyi Bingit Dan Cahaya Terang

Bagi kebanyakan orang, bunyi bingit dan cahaya terang adalah antara pencetus utama serangan migrain.

Ya, ia memang sukar untuk dielak, namun langkah berjaga-jaga perlu diambil bagi mengawal kekerapan dan keterukan serangan migrain secara efektif.

Sebagai contoh, individu yang mempunyai masalah migrain harus mengurangkan aktiviti memandu pada waktu malam atau waktu panas, menonton wayang atau konsert yang mempunyai ramai orang.

Ketika di rumah atau tempat kerja, sila pastikan anda mengambil rehat seketika dari skrin televisyen atau komputer sebagai salah satu petua mengelak migrain.

Selain itu, cuba kurangkan tahap kecerahan pada skrin jika mata anda mula rasa silau. Sangat penting untuk anda menjauhi bunyi bingit dengan cara mengurangkan kelantangan pada fon telinga atau pembesar suara.

Cara Mencegah Migrain No. 5 – Bersenam Dalam Keadaan Relaks, Bukan Tertekan

Bersenam secara berkala sangat penting untuk gaya hidup sihat. Pun begitu, senaman bagi orang yang mempunyai migrain mungkin boleh memburukkan lagi situasi mereka.

Jadi, sila beri lebih perhatian terhadap tubuh badan anda ketika bersenam. Kenal pasti rutin yang anda perlu elak seperti mengangkat berat, kerana ia mungkin boleh jadi punca migrain.

Dalam erti kata lain, adalah lebih bagus untuk anda
melakukan aktiviti fizikal yang sihat, namun relaks dan kurang memberi tekanan pada anda
.

Yoga, tai chi dan aerobik adalah pilihan ideal untuk anda bersenam secara sihat.

Pun begitu, sila dapatkan preskripsi ubatan dari doktor sekiranya anda masih terpaksa melakukan aktiviti berat untuk mengelak serangan migrain.

Segalanya perlu bermula dari minda anda sendiri dalam usaha memastikan serangan migrain tidak berulang. Jadi, sila amalkan cara mencegah migrain ini ya?

Ya, tidak dinafikan memang banyak petua mengelak migrain, namun agak sukar untuk merealisasikannya di dalam kehidupan seharian kita.

Namun, ketahuilah bahawa ia adalah pengorbanan yang perlu dilakukan untuk kehidupan yang lebih baik. Lawan ia dan jangan biarkan migrain menjejaskan kehidupan anda!


Toksikologi (Ujian)

Definisi

Apakah itu Ujian Toksikologi?

Ujian toksikologi dilakukan bagi mengkaji kehadiran ubat atau bahan kimia tertentu dalam tubuh anda melalui pemeriksaan darah, air kencing, air liur, kandungan perut atau peluh anda.

Ubat-ubat dan bahan kimia ini tetapi tidak terhad kepada ubat-ubatan preskripsi, ubat-ubatan tanpa preskripsi (seperti aspirin atau acetaminophen), vitamin, suplemen pemakanan, alkohol, dan dadah haram, seperti kokain dan heroin. Bahan-bahan ini mungkin dilepaskan ke dalam badan anda secara tidak sengaja atau dengan sengaja.

Ujian toksikologi boleh memeriksa sehingga 30 jenis ubat / dadah sekaligus. Terdapat tiga  sebab mengapa ujian ini sering dilakukan dalam sampel air kencing berbanding sampel darah atau air liur. Pertama, adalah lebih mudah untuk melakukan ujian ke atas air kencing dan air liur daripada darah dan ubat-ubatan lebih cenderung untuk dikesan dalam air kencing atau air liur. Kedua, air kencing mengandungi sisa / kesan dadah untuk tempoh yang lebih lama daripada darah. Akhir sekali, ujian air liur dapat mengesan ubat-ubatan yang digunakan pada hari sebelumnya manakala ujian air kencing sering dapat mengesan penggunaan dadah dalam tempoh lima hari yang lepas.

Mengapakah Ujian Toksikologi dilakukan?

Ujian ini biasanya digunakan dalam banyak situasi kecemasan seperti untuk menentukan sama ada dadah diambil secara tidak sengaja atau sengaja dalam situasi terlebih dos atau keracunan; untuk mencari punca ketoksikan dadah yang teruk; untuk menjejaki jika seseorang itu bergantung kepada dadah; untuk mengenalpasti kehadiran ubat-ubatan tertentu dalam badan untuk tujuan perubatan atau perundangan.

Sebab-sebab lain ujian boleh dilakukan:

Alkohol;

Keadaan sarak/ gian alkohol;

Perubahan status mental;

Nefropati analgesik (keracunan buah pinggang);

Komplikasi abstinens (tangguh guna) alkohol yang rumit (kecelaruan kecemasan);

Delirium (racauan);

Demensia;

Pemantauan penyalahgunaan dadah;

Sindrom fetal alkohol;

Dos berlebihan yang disengajakan;

Sawan;

Strok sekunder kepada kokain;

Disyaki berlakunya serangan seksual.

Perkara yang perlu diketahui

Apakah yang perlu saya tahu sebelum menjalani ujian Toksikologi?

Menggunakan sampel air kencing atau darah akan memberikan hasil yang lebih invasif dan tepat daripada menggunakan sampel air liur. Secara umum, mengesan dadah dalam air kencing lebih mudah daripada mengesan dadah dalam darah jika menggunakan kaedah makmal.

Kaedah yang digunakan untuk menjalankan ujian akan mempengaruhi kejituan keputusan. Jika dadah yang telah diambil tidak dikesan, ini dipanggil hasil negatif palsu. Sebaliknya, hasil positif palsu adalah apabila ubat-ubatan yang tidak diambil dikesan.

Sekurang-kurangnya dua kaedah harus digunakan untuk mengesahkan kehadiran atau penyalahgunaan dadah kerana kemungkinan keputusan yang palsu, akibat yang mungkin berlaku (seperti penangkapan atau kehilangan pekerjaan), dan aspek perundangan ujian dadah.

Secara umumnya, adalah hampir mustahil untuk menukar keputusan ujian dengan meminum banyak air atau mengambil bahan-bahan lain.

Untuk mengelakkan penggantian atau kehilangan sampel ujian dalam kes penyalahgunaan dadah yang disyaki, dokumen “rantai penjagaan’ yang disimpan bersama laporan ujian memerlukan tandatangan dari setiap orang yang mengendalikan sampel tersebut. Juga, orang yang terlatih mungkin perlu mengawasi pengambilan sampel air kencing, darah, atau air liur.

Penyalahgunaan ubat sedut tidak dapat dikesan oleh ujian standard. Apabila seseorang menyedut atau menghidu produk rumahtangga biasa untuk “berkhayal’, ini dipanggil penyalahgunaan inhalan. Gam, penanggal gilap kuku, cecair pemetik api, cat sembur, dan cecair pembersih adalah produk-produk biasa yang digunakan dalam penyalahgunaan ini.

Proses

Apakah persediaan yang diperlukan sebelum menjalani ujian Toksikologi?

Bincangkan dengan teliti dengan doktor anda mengenai setiap aspek kesihatan anda atau ubat-ubatan yang anda ambil (termasuk ubat-ubatan tanpa preskripsi) untuk mendapat keputusan yang terbaik. Pada amnya, tidak ada persediaan khas untuk ujian standard.

Apabila menyiasat keadaan penyalahgunaan dadah, ujian ini sering dilakukan sebagai salah satu langkah dalam penyiasatan. Dalam kes ini, prosedur khas diperlukan seperti persetujuan khas, pengendalian dan pelabelan spesimen.

Apakah yang berlaku semasa ujian Toksikologi?

Apabila ujian dilakukan dengan sampel darah, jumlah darah yang mencukupi akan dikeluarkan melalui jarum yang dimasukkan ke dalam urat. Kemudian sampel ini akan diperiksa dan keputusan akan dihasilkan melalui ujian prosedur tersebut.

Apabila melakukan ujian air kencing, untuk mengelakkan sebarang gangguan dalam sampel, penguatkuasa undang-undang atau kakitangan perubatan akan diminta memantau proses pengambilan sampel air kencing oleh pesakit.

Apakah yang berlaku selepas ujian Toksikologi?

Selepas ujian, anda sentiasa dimaklumkan akan perkembangannya untuk memastikan sama ada hasilnya jitu dan mengukur tahap ubat tertentu.

Penjelasan Keputusan

Apakah maksud keputusan ujian saya?

Ujian toksikologi

Normal
: Tiada dadah yang tidak dijangka terdapat dalam darah, air kencing, atau air liur.

Tahap ubat preskripsi atau tanpa preskripsi yang terkandung dalam darah, air kencing, atau air liur berada dalam lingkungan (terapeutik) yang berkesan.

Tidak normal
: Dadah yang tidak dijangka terdapat dalam darah, air kencing, atau air liur.

Tahap ubat preskripsi atau tanpa preskripsi yang terkandung dalam darah, air kencing, atau air liur terlalu rendah atau terlalu tinggi untuk dikategorikan dalam lingkungan berkesan (terapeutik) atau berpotensi toksik, jika terlalu tinggi.

Nilai yang tinggi

Satu dos ubat berlebihan yang besar atau penggunaan ubat secara berlebihan untuk tempoh jangka panjang boleh mengakibatkan berlebihan dos ubat. Dos ubat berlebihan boleh membawa kepada tahap ubat preskripsi atau tanpa preskripsi yang tinggi. Apabila anda mula mengambil ubat baru, tindak balas juga boleh menyebabkan masalah. Pengambilan ubat yang salah atau pengambilan ubat secara berterusan yang tidak betul dianggap sebagai dua punca yang menyebabkan nilai tahap tinggi.

Nilai yang rendah

Tahap ubat-ubatan preskripsi atau tidak preskripsi yang rendah boleh dijelaskan dengan cara mengambil ubat yang tidak betul.

Apa Yang Mempengaruhi Keputusan Ujian?

Sebab-sebab hasil keputusan tidak banyak membantu termasuk:

Beberapa ubat yang boleh disalah anggap sebagai ubat lain. Sebagai contoh, ubat batuk yang tidak mengandungi narkotik boleh dikenalpasti sebagai narkotik;

Minum atau makan beberapa jenis makanan (seperti makanan yang mengandungi biji popi / kaskas);

Mempunyai darah dalam air kencing;

Sela masa antara mengambil ubat dan mengambil sampel;

Tidak mempunyai sampel air kencing yang cukup banyak.

Banyak ubat boleh mengubah keputusan ujian ini. Pastikan anda memberitahu doktor tentang semua ubat tanpa preskripsi dan preskripsi yang anda ambil.

Hasil ujian mungkin dipengaruhi oleh ubat-ubatan tertentu. Oleh itu, berbincanglah dengan doktor anda tentang semua ubat yang tanpa preskripsi dan preskripsi yang anda ambil.

Bergantung kepada makmal dan hospital, julat normal untuk Ujian Toksikologi mungkin berbeza-beza. Sila berbincang dengan doktor anda sekiranya mempunyai apa-apa soalan tentang keputusan ujian anda.


Apakah Yang Anda Perlu Lakukan Jika Anak Lambat Bercakap?

Sebagai ibu bapa, sudah tentu anda akan risau sekiranya si kecil anda lambat bercakap jika dibandingkan dengan anak individu lain. Persoalannya, apakah yang menyebabkan anak anda lambat bercakap? Ikuti artikel ini untuk mengetahuinya dengan lebih lanjut.

Apakah faktor yang menyebabkannya?

Sebenarnya, terdapat beberapa faktor yang menyebabkan anak lambat bercakap, antaranya:

Teknologi

Menurut kajian terbaharu oleh pakar di Hospital Kanak-kanak di Amerika Syarikat, kanak-kanak berumur bawah 2 tahun yang terlalu terdedah dengan teknologi akan mengalami kelewatan pertuturan dan bahasa. Antara teknologi tersebut adalah televisyen, komputer, telefon pintar atau tablet.

Genetik

Menurut kajian, jika anda sebagai ibu bapa sendiri lambat bercakap ketika kanak-kanak, tidak mustahil anak anda juga akan mengikuti anda. Ini kerana faktor genetik ini boleh diwarisi sama seperti bentuk tubuh badan, iras penampilan dan sebagainya.

Pergaulan yang terhad

Ibu bapa yang berkerja mungkin kurang meluangkan masa bersama anak. Mereka lebih gemar untuk mengupah pengasuh atau menghantar anak ke pusat asuhan. Ini sebenarnya merencatkan perkembangan anak kerana mereka cenderung untuk kurang bergaul bersama rakan lain atau pengasuh itu sendiri.

Kekurangan pengalaman baru

Perkara pertama yang perlu dikuasai oleh kanak-kanak untuk belajar bercakap adalah mengenal nama sesuatu benda. Ibu bapa yang sibuk pula mungkin kurang meluangkan masa memberi pengalaman yang baru kepada anak. Sebagai contoh, ibu bapa perlu duduk dan ajar anak mereka tentang nama-nama benda yang terdapat dalam buku atau televisyen seperti sungai, daun, pasir dan lain-lain.

Percampuran bahasa

Kebanyakan ibu bapa kini gemar mencampurkan bahasa kononnya untuk membiarkan anak terbiasa dengan pelbagai jenis bahasa. Sebagai contoh, mereka gemar mencampurkan bahasa Melayu dengan bahasa Inggeris seperti “
mama nak pergi work
” atau “
come sit here sayang
“. Ini hanya akan mendatangkan kekeliruan kepada anak lalu merencatkan proses pembelajaran bahasa mereka.

Apakah yang perlu dilakukan?

Jika anak anda merupakan salah seorang yang lambat bercakap, ikuti tip-tip berikut:

#1. Sentiasa bercakap dengan anak anda

Ibu bapa perlu tahu bahawa kanak-kanak belajar bercakap melalui interaksi sesama manusia dan bukannya daripada skrin teknologi. Oleh itu, bercakaplah dengan anak anda sekerap yang mungkin walaupun mereka kelihatan tidak mengendahkan anda. Banyakkan bertanya soalan untuk mendorong mereka bercakap. Jika mereka bertanya pula, janagn keberatan untuk menjawab soalan tersebut dengan baik. Paling bagus, jika anda boleh berbual-bual dengan mengenai apa-apa topik sekalipun.

#2. Menyanyi bersama anak anda

Menurut kajian, kanak-kanak akan memberi respons positif terhadap perkataan yang mereka sering dengar secara berulang kali. Disebabkan itu, lagu merupakan sesuatu yang boleh membantu anak anda untuk belajar bercakap. Apa yang anda boleh lakukan adalah, memilih satu lagu yang anak anda suka dan kemudian ajak mereka untuk menyanyi bersama anda. Lakukan ini sekerap yang mungkin kerana ia dapat membantu anak anda untuk belajar bahasa dan membina keyakinan diri.

#3. Membawa buku bersama anda

Menurut kajian, kanak-kanak tidak akan belajar membaca melalui pembacaan
e-books
 atau apa-apa sahaja bacaan berteraskan teknologi. Sepatutnya, ibu bapa perlu sentiasa membawa buku bergambar kesukaan anak ke mana-mana sahaja. Meskipun dia belum boleh membaca, biarkan mereka memegang buku tersebut dan menyelak setiap muka surat dan melihat gambar. Bacakan buat mereka kandungan tulisan buku tersebut dan lama-kelamaan, minta pula mereka membacakannya untuk anda.

#4. Fokus pada pendengaran

Dalam proses pembelajaran bahasa, pendengaran adalah sama penting dengan percakapan. Oleh itu, latih pendengaran mereka dengan arahan yang mudah seperti “bangun”, “duduk” dan lain-lain. Dalam pada itu, biasakan juga diri anda sendiri untuk memberi ruang dan mendengar setiap apa yang anak anda ingin cakapkan. Jadilah pendengar yang baik buat mereka agar mereka sentiasa berasa ada individu yang mereka boleh percaya dan bergantung untuk bercerita dan berbual-bual.

#5. Gunakan makanan

Antara perkara tentang perkataan yang terawal kanak-kanak akan belajar adalah makanan. Ini kerana ia adalah lebih dekat dengan mereka. Oleh itu, ibu bapa boleh menggunakan makanan sebagai topik atau medium perbualan dengan anak anda. Bawa mereka ke dapur dan kenalkan mereka dengan nama-nama makanan. Lakukan ini sebagai rutin apabila tiba waktu anda memasak. Namun harus diingatkan untuk berhati-hati kerana dapur adalah tempat yang berbahaya buat kanak-kanak dan boleh mendatangkan kecederaan.

Hello Health Group
 tidak menyediakan nasihat perubatan, diagnosis, atau rawatan.


Cara Merawat Jerawat Sistik

Kadangkala liang roma anda boleh tersumbat oleh kotoran, sel-sel mati dan sebum berlebihan. Apabila bakteria masuk ke dalam liang yang tersumbat, jerawat bengkak akan muncul. Apabila jangkitan itu berkembang, ia mewujudkan penyumbatan penuh dengan nanah dalam kulit, yang boleh menjadi gatal dan bahkan menyakitkan. Ini dipanggil jerawat sistik.

Jerawat sistik berlaku disebabkan ketidakseimbangan hormon. Peningkatan hormon yang dipanggil androgen mendorong kelenjar minyak kulit menghasilkan lebih banyak sebum. Apabila jumlah sebum yang dihasilkan menjadi terlalu banyak, kelenjar minyak tidak boleh mengendalikannya dan akhirnya pecah di bawah kulit. Hasilnya adalah sista bengkak. Kebanyakan pesakit jerawat sistik mengalaminya sewaktu akil baligh. Pada wanita, jerawat sistik cenderung muncul semasa kitaran haid, kehamilan dan menopaus. Keadaan perubatan yang dipanggil sindrom ovari polisistik juga boleh menyebabkan jerawat sistik.

Oleh kerana sista terletak di bawah kulit, rawatan sapuan biasa untuk jerawat biasanya tidak berkesan. Anda perlu menemui ahli dermatologi untuk mendapatkan diagnosis yang paling tepat. Rawatan yang akan dilakukan termasuklah:

Antibiotik oral untuk meredakan keradangan dan mencegah jangkitan daripada merebak.

Rawatan hormon.

Retinoid topikal yang kuat untuk membersihkan liang roma.

Isotretinoin untuk mengawal kelenjar minyak, menghentikannya daripada menghasilkan minyak. Walaupun isotretinoin datang dengan kesan sampingan yang serius seperti kulit kering, keguguran rambut, pendarahan hidung, masalah fungsi hati, dan sakit kepala, ia masih menjadi penyelesaian paling berkesan untuk merawat jerawat sistik.

Untuk membantu kesan rawatan, anda harus mengubah suai rutin penjagaan kulit anda menjadi semudah mungkin supaya kulit anda tidak akan diliputi terlalu banyak produk. Cuci muka anda dua kali sehari dengan pencuci muka lembut. Selain itu, gunakan pelembap ringan dan bebas minyak.

Jerawat sistik boleh sangat menyakitkan, baik dari segi fizikal dan psikologi. Walau bagaimanapun, anda perlu bertenang kerana tekanan hanya akan merosakkan tahap hormon anda dan menjadikan keadaan lebih teruk. Dengan ubat-ubatan yang betul, jerawat sistik boleh dikawal.


Nak ‘Pisahkan’ Anak Dengan Bantal Busuk? Ibu Boleh Cuba 9 Cara Ini, BERKESAN!

Mempunyai bantal peluk kesayangan atau istilah yang lebih tepat, bantal busuk adalah satu perkara biasa untuk anak kecil. Namun apabila si kecil semakin besar, ia boleh menjadi perkara yang agak mencabar untuk memisahkan mereka.

Jika anda tergolong dalam kalangan ibu bapa yang sedang ‘berperang’ dengan isu seperti ini, teruskan membaca perkongsian artikel Hello Doktor untuk mengetahui cara penyelesaian terbaik bagi mengatasinya.

Untuk mendapatkan lebih banyak info tentang Keibubapaan, sila dapatkannya
di sini.

9 tip pisahkan anak dengan bantal peluk

Umumnya apabila menyebut bantal busuk, ia tidak hanya membawa maksud
kepada ba
ntal semata-mata. Ini kerana ada sesetengah anak memilih menjadikan
stuffed animal
, anak patung atau selimut sebagai barang kesayangan.

Barang kesayangan ini dirujuk sebagai objek peralihan (
transitional object
) yang bertujuan untuk membantu anak menyesuaikan diri dengan situasi baharu dan tertentu serta
menjadi lebih berdikari.

Bagi a
nak yang masih ke
cil, mungkin perkara ini tidak menjadi masalah. Walau bagaimanapun, semakin anak meningkat dewasa, sebaiknya bantal peluk kesayangan mereka haruslah dipisahkan.

Kenapa? Ini penting bagi mengelakkan kebergantungan anak kepada barang tersebut. Jadi berikut antara petua yang boleh
ibu ayah
 cuba:

1. Bertolak ansur

Sekiranya anak masih mempunyai barang kesayangan dan anda sedang dalam usaha untuk memisahkan mereka, sebaiknya jangan sesekali cuba untuk memalukan mereka atau berasa malu dengan kebergantungan tersebut.

Elakkan mengungkapkan ayat seperti, “Tok tengok Husna ni, dah sekolah pun masih nak tidur dengan bantal busuk.”

2. Masa yang sesuai

Hindari daripada cuba memisahkan anak dengan barang kesayangan semasa mereka baru
memulakan sesi prasekolah
 atau hari pertama ke
pusat jagaan/taska
. Kehilangan yang berlaku ini hanya akan menyebabkan
anak berasa tidak selamat
 dan takut.

3. Jangkaan masa

Elakkan daripada meletakkan tempoh masa tertentu semasa memulakan proses pemisahan ini.

Ia adalah sesuatu yang baik untuk mempunyai strategi dan melakukannya secara konsisten, tetapi anda juga harus bersedia mengubah rentak bergantung kepada
cara anak

bertindak balas dan menyesuaikan diri.

Mempunyai
due date
 untuk anda berjaya mencapai proses ini hanya akan menambahkan tekanan kepada diri dan kebergantungan anak kepada barang kesayangan mereka.

4. Tempat khusus untuk bantal peluk

Antara petua lain yang boleh membantu proses pemisahan ini adalah dengan menyediakan tempat khas untuk barang kesayangan anak.

Jadikan ia tempat tetap untuk anak meletakkan bantal, selimut atau patung kesayangan agar memudahkan mereka mencarinya apabila diperlukan.

5. Alasan kukuh

Jika si kecil adalah seorang yang
petah bercakap,
 anda harus bersedia menjawab dan memberikan penjelasan untuk segala-galanya.

Contohnya jika anak bertanya kepada perlu berpisah dengan bantal kesayangan mereka, berikan alasan kukuh, seperti “Sebagai budak yang besar dan pandai, Husna sudah tidak memerlukan bantal busuk lagi kerana ia lebih sesuai untuk
baby
 kecil sahaja.”

6. Masa bersama bantal peluk

Biarkan anak memeluk bantal atau barang kesayangan pada bila-bila masa dimahukan tetapi sentiasa untuk sarankan mereka meletakkan semula pada tempat yang dikhaskan.

Apabila anak menyedari bahawa dia sentiasa boleh mendapatkan bantal apabila diperlukan, ia sedikit sebanyak membantu mereka untuk melepaskannya.

7. Tetapkan had

Tetapkan masa-masa tertentu dibolehkan untuk anak bersama bantalnya. Sebagai contoh, semasa tidur dan jika ingin keluar berjalan seperti
bermain di taman permainan
, bantal busuk harus ditinggalkan di tempatnya.

Baca juga:

8. Alihkan perhatian daripada bantal peluk

Memeluk bantal atau barang kesayangan akan mengehadkan pergerakan anak ketika bermain.

Jadi ketika anak sedang bermain dengan
mainan masak-masak
 atau
slime DIY
, cadangkan kepada mereka untuk meletakkan bantal di tepi bagi membolehkan kedua tangannya bebas bergerak.

9. Kembali kepada tabiat lama (regresi)

Dalam keadaan tertekan, seperti kehilangan datuk atau nenek,
kehadiran adik
 atau berpindah rumah, anda mungkin akan melihat anak terikat kembali dengan bantal kesayangannya untuk ketenangan diri.

Usah memarahi mereka. Sebaliknya biarkan sehingga situasi tersebut berakhir dan percayalah anak akan menjadi lebih mudah untuk melepaskan bantal atau barang kesayangan selepas itu.

Bersabar dalam proses pisahkan anak dengan bantal busuk

Proses pemisahan dengan bantal kesayangan perlu dilakukan pada masa yang sesuai.

Jika anak berada dalam keadaan
tidak sihat
, atau berjauhan dengan ibu bapa disebabkan tugasan kerja, sebagai contoh, mereka tidak akan bertindak balas dengan baik terhadap sebarang taktik.

Sebaiknya tunggulah sehingga masa yang sesuai – anak berada dalam keadaan sihat, jadual kerja yang stabil dan tiada tekanan.

Petua yang dikongsikan di atas ini adalah sesuai untuk sebarang item kesayangan sama ada bantal peluk,
teddy bear
, selimut atau sebagainya.

Matlamat utamanya adalah untuk mengurangkan kebergantungan dan bukannya menghilangkan terus. Amat penting untuk memastikan barang kesayangan anak sentiasa ada pada masa yang
paling diperlukan mereka.

Sebagai ibu bapa, anda harus
banyak bersabar
semasa melakukan proses ini. Jika anak masih tidak bersedia untuk berpisah dengan bantal busuk mereka, tidak mengapa. Lama-kelamaan, mereka pasti akan menyingkirkan objek tersebut mengikut keselesaan mereka sendiri.


Orang Cakap, Saiz Zakar Lelaki Gemuk Selalunya Kecil- Fakta Atau Sekadar Mitos?

Walaupun tahap kesedaran berhubung kepentingan menjaga kesihatan kian meningkat, namun obesiti masih menjadi masalah utama! Kegemukan diketahui menyebabkan banyak kesan negatif pada kesihatan dan bagi golongan lelaki,
ia kerap dikaitkan dengan ukuran zakar.
Ura-ura mengatakan, zakar orang gemuk bersaiz kecil, benarkah?

Sekiranya kalian juga tertanya-tanya akan kebenaran di sebalik khabar angin ini, anda wajib baca sampai ke penghujung okey!

Untuk mendapatkan lebih banyak info tentang Kesihatan Lelaki, sila dapatkannya
di sini.

Obesiti & ukuran zakar, apa kaitannya?

Ukuran zakar orang gemuk dikatakan lebih kecil jika dibandingkan dengan mereka yang mempunyai berat badan normal.

Khabar angin turut mengatakan,
semakin bertambah berat badan, semakin kecil saiz zakar.
 Tapi, sejauh mana kebenarannya?

Untuk pengetahuan pembaca sekalian, saiz zakar tidak mengecil atau bahkan, mengecut sama sekali apabila berlakunya kenaikan berat badan.

Sebaliknya, perkara ini yang sebenarnya berlaku…

Apabila seseorang lelaki mula alami obesiti, lapisan lemak di kawasan perut, pangkal zakar dan paha menjadi semakin tebal.

Peningkatan jumlah lemak di kawasan-kawasan ini secara tidak langsung membuatkan zakar tampak lebih kecil!

Dalam kata yang lebih mudah, ukuran zakar orang gemuk ‘disembunyikan’ oleh lemak-lemak badan mereka sendiri.

Kondisi ini juga mempunyai terma saintifiknya tersendiri, iaitu zakar tertanam (
buried penis
).

Zakar yang tertanam berlaku apabila ditutupi oleh kulit berlebihan
 di kawasan kemaluan atau skrotum. Skrotum adalah kantung kulit yang mengelilingi zakar.

Tambahan itu, panjang dan fungsi zakar orang gemuk masih berfungsi dengan normal, tetapi tersembunyi.

Kondisi ini biasanya disebabkan oleh:

Lemak berlebihan

Pengekalan cecair (
fluid retention
)

Masalah dengan ligamen

Komplikasi selepas berkhatan

Ia juga boleh menjejaskan proses kencing dan rangsangan seksual, tetapi kondisi ini selalunya boleh dirawat dengan pembedahan.

Selain itu, zakar orang gemuk yang tertanam juga boleh menyebabkan rasa malu dan menjejaskan psikologi.

Apa lagi kaitan zakar kecil dengan obesiti? Hah! Tahukah anda,
obesiti turut dikaitkan dengan disfungsi ereksi
, atau mati pucuk? Bagaimana?

Saluran darah di zakar akan menjadi lemah dek kerana lemak berlebihan, menyebabkan lelaki obes sukar untuk alami ereksi yang penuh dan kuat apabila bersama.

Micropenis
, kondisi zakar terlalu kecil

Sekiranya zakar orang gemuk berukuran normal, masih wujudkah masalah zakar kecil? Tentu sekali!

Terdapat zakar yang berukuran sangat kecil, dikenali dengan istilah perubatan ‘
micropenis
‘.

Menurut statistik,
stretched penis length
 (SPL) untuk
micropenis
adalah 3 dan 2 pertiga inci atau kurang.

Walaupun begitu, doktor masih teragak-agak untuk mengesyorkan pembedahan pada lelaki yang SPLnya lebih panjang daripada 3 inci, dek kerana pembedahan yang bersifat kontroversi dan berisiko.

Micropenis
 selalunya tidak terbentuk di usia dewasa kerana ia biasanya
disebabkan oleh kelainan genetik atau hormon,
 mengakibatkan masalah kesihatan lain yang lebih serius di awal kehidupan.

Ini kerana zakar mula berkembang ketika janin mencecah usia 8 minggu. Menjelang minggu ke-12, zakar telah terbentuk dan mula menumbuh.

Semasa trimester ke-2 dan 3, hormon seks lelaki akan membuatkan zakar tumbuh dengan normal.

Namun, beberapa faktor yang mengganggu pengeluaran dan tindakan hormon akan membantutkan pertumbuhan zakar, mengakibatkan
micropenis
!

Atasi masalah zakar orang gemuk dengan cara-cara ini!

Jika anda berasa malu dan takut kerana memiliki saiz zakar kecil, ada beberapa langkah yang boleh dibuat untuk menurunkan berat badan, secara tidak langsung membuatkan ‘adik’ kelihatan lebih ketara!

Mengekalkan berat badan yang sihat akan membuahkan hasil dengan manfaat-manfaat kesihatan yang ditawarkan, selain membuat
lelaki lebih bangga dengan ukuran zakar mereka.

Tetapi kalau anda sudah lama obes, dapatkan pandangan daripada doktor bertauliah terlebih dahulu sebelum meneruskan sebarang diet baharu atau rutin senaman, okey?

Berikut adalah beberapa perkara yang boleh diamalkan untuk bantu ‘mengeluarkan’ penampilan zakar tertanam.

Amalkan diet yang sihat:
 Punca lelaki gemuk atau obes adalah kerana pengambilan makanan bergula dan berlemak yang terlalu banyak! Jadi, menyingkirkan makanan tidak sihat ini adalah 1 keperluan dalam usaha menurunkan berat badan. Jangan lupa juga untuk
menambah lebih banyak buah-buahan dan sayuran
 ke dalam diet harian.

Makan dalam porsi lebih kecil:
 Latih diri untuk lawan nafsu, dan makan dalam porsi yang lebih kecil. Untuk mengelak rasa lapar yang keterlaluan, anda boleh makan (makanan sihat) secara kerap, dalam kuantiti kecil.

Bersenam secara berkala, ikut kemampuan:
 Bersenam pastinya menjadi aktiviti yang sukar dilakukan, terutama jika ia sudah lama ditinggalkan. Bagi lelaki obes, anda boleh mulakan rutin senaman dengan aktiviti seperti
brisk walking terlebih dahulu, mengikut keupayaan badan
. Kalian perlu peka dengan had badan dan masa untuk berhenti. Berjalan kaki selama 30 minit sehari sudah cukup bermanfaat, bagi mereka yang jarang bersenam.

Kebersihan zakar:
 Selain membuatkan zakar tampak lebih kecil, kegemukan juga boleh menyukarkan lelaki untuk menjaga kebersihan bahagian intimnya dengan betul. Justeru, sentiasa berikan usaha dan perhatian yang lebih untuk membersihkan kawasan zakar, agar risiko jangkitan dapat dicegah!


Belum Pasang Azam Tahun Baru 2021? Ini 9 Azam Berkaitan Kesihatan, Mana Pilihan Anda?

Apabila tahun baru 2021 menjelma, diri sendiri mula memikirkan
azam baharu untuk hidup dengan lebih sihat
.

Walaupun kajian menunjukkan mereka yang mempunyai azam tahun baru cenderung untuk membuat perubahan, namun azam berkaitan topik kesihatan tersangatlah terhad.

Perkara ini menyebabkan setiap individu terpanggil untuk membuat azam yang sama setiap tahun.

Bagi membuat perubahan,
kami ingin senaraikan 9 azam yang boleh mempengaruhi tahap kesihatan
 anda sepanjang tahun 2021.

Teruskan membaca untuk mengetahuinya dengan lebih lanjut.

#1 Kurangkan duduk dan jalani kehidupan aktif

Tidak dapat dinafikan bahawa mereka yang tidak aktif mudah untuk mendapat masalah kesihatan di samping meningkatkan risiko kematian terhadap sesuatu penyakit.

Perkara ini telah terbukti melalui kajian oleh pengkaji dari Universiti di Australia yang diterbitkan pada tahun 2016.

Azam untuk
 mengurangkan aktiviti duduk
 boleh mengubah corak kehidupan anda. Cuba untuk berjalan selama 5 minit pada setiap 1 jam.

#2 Kurangkan minuman bergula, azam tahun baru yang tampak mudah tapi sukar

Gula sering dikaitkan dengan pelbagai jenis masalah kesihatan seperti obesiti, hati berlemak, penyakit jantung,
kerintangan insulin dan gigi berlubang
 pada kanak-kanak dan orang dewasa.

Perkara ini telah dibuktikan melalui pelbagai kajian saintifik.

Walaupun adalah lebih baik jika anda boleh berhenti secara serta-merta, namun untuk peringkat awal, anda boleh kurangkan
kekerapan pengambilan minuman bergula
.

#3 Dapatkan tidur yang lebih berkualiti untuk kesihatan fizikal dan mental

Semua orang tahu bahawa tidur adalah elemen penting dalam kelanjutan usia. Mereka yang mempunyai corak tidur yang porak-peranda berisiko mengalami pelbagai jenis masalah kesihatan.

Sebagai contoh, kajian menunjukkan
mereka yang tidak mendapatkan jumlah jam tidur
 seperti yang disarankan berisiko untuk mengalami kenaikan berat badan, masalah jantung dan kemurungan.

Pastikan anda tidak menggunakan peranti elektronik sejam sebelum tidur bagi mendapatkan tidur yang lebih berkualiti.

#4 Kenal pasti aktiviti fizikal yang anda minati

Setiap awal tahun baru,
 jumlah pembelian bagi produk seperti keahlian gim
, studio bersenam dan program turunkan berat badan di atas talian meningkat.

Ia menunjukkan bahawa setiap individu mempunyai hasrat untuk hidup lebih sihat daripada tahun sebelumnya.

Namun, seperti kebanyakan azam yang lain, hasrat untuk hidup sihat boleh jadi tidak kesampaian memandangkan kebanyakan individu tidak meminati aktiviti yang didaftarkan.

Mereka cuma terikut-ikut dengan trend semasa bagi memenuhi azam tahun baru mereka.

Bagi mengelakkan perkara ini berlaku,
anda seharusnya memilih aktiviti fizikal yang anda minati
.

Tidak semestinya anda perlu pergi ke gim untuk kurus.

#5 Menjelang tahun baru 2021, luangkan masa yang lebih untuk penjagaan diri

Ia bukan satu tindakan yang mementingkan diri sendiri. Malah tahap kesihatan anda meningkat jika anda
mengamalkan teknik penjagaan diri yang betul
.

Jika anda seorang yang sangat sibuk, anda perlu merancang jadual anda sebaiknya.

Pastikan anda mempunyai slot masa yang dikhususkan untuk penjagaan diri seperti
masa untuk memasak makanan
, bersiar-siar, tidur atau bermeditasi.

#6 Elakkan makanan ringan dan belajar memasak di rumah

Makanan ringan mengandungi gula dan lemak trans yang sangat tinggi.

Perkara ini boleh menyebabkan
masalah obesiti dan penyakit kronik yang lain
. Oleh sebab itulah setiap individu perlu belajar memasak sendiri.

Kajian yang dijalankan oleh Universiti Newcastle pada tahun 2017 menunjukkan individu yang makan masakan di rumah 5 kali seminggu boleh menikmati penurunan risiko sebanyak 28% untuk mendapat masalah berat badan berlebihan.

Cuba masak sehari sekali dan jika anda sudah biasa, tingkatkan kekerapan sehingga anda
tidak lagi bergantung kepada makanan segera
.

#7 Bermula tahun hadapan, luangkan lebih banyak masa di luar

Kajian oleh USDA yang diterbitkan pada tahun 2018 menunjukkan mereka yang meluangkan masa di luar mempunyai tahap stres yang rendah, mood yang baik dan tekanan darah yang rendah.

Anda boleh melakukan
 aktiviti ringan seperti berjalan-jalan
, berkebun, pergi berkhemah dan pelbagai aktiviti lain yang melibatkan alam sekitar.

#8 Hadkan masa dengan peranti elektronik

Ramai individu yang mempunyai tahap kebergantungan tinggi terhadap peranti elektronik.

Walau bagaimanapun, banyak kajian menunjukkan tabiat tersebut,
terutamanya jika anda sering menggunakan media sosial
, boleh menyebabkan masalah kemurungan, keresahan dan kesunyian.

Bersempena dengan tahun baru, mungkin sudah tiba masanya anda memutuskan hubungan dengan peranti elektronik demi kesihatan fizikal dan mental.

#9 Rancang semula pelan diet anda

Bukan semua pelan diet baik untuk anda dalam jangka masa panjang.

Kajian menunjukkan kebanyakan mereka yang
mengamalkan pelan diet dengan pelbagai jenis pantang
 berisiko untuk gemuk semula dalam masa 1 tahun.

Apa yang lebih teruk lagi, diet juga berupaya untuk menyukarkan proses penurunan berat badan kelak.

Tahun baru 2021, azam baru. Mungkin sudah tiba masanya anda fikir dan rancang semula pelan diet anda.

Pastikan ia realistik dan seimbang.

Konklusi

Memang sukar untuk kita penuhi azam baru memandangkan ia memerlukan perubahan pada rutin harian.

Dengan teknik perancangan yang betul, anda boleh
menunaikan azam yang diimpikan
 bagi meningkatkan taraf dan kualiti  hidup.